url: =Pa Vial Lian Pau (Tungzang) Hong Nusiat Dahpihna Thupuak :: ZOMI DAILY\nposted on 25 January 2015 at 4:09 pm Lomkholna: Dahpihna, News, Zomi\nMun tuamtuam a om Tungzang suan khempeuh,\nTu sawng teng a khual a tual ah ei khua kum hoh hi phadiak ahiam cih nop huai phial mawkin Pa Vial Lian Pau, kum 58 in January 24,2015(Saturday) zingsang nai 5:18 hun in a it a zi a tate, sanggamte leh Tungzang khua, sin natna hangin sawt zong na manlo in tawntung mun hong zuat san hi.\nPasian in Tanu 4 leh Tapa 4 thupha pia a, a tapa khat zong tu laitakin a naupa Pa Zam Khaite innkuan thusiamna tawh Malaysia ah omin Pasian’ geelna ci ding hiam Thong sungah a kikep laitak hi sawnsawn hi. Thong sung panin ih pianna pa hong nusiat ih zak ding bel Kha Siangtho hehnepna om lo in thuak hak mahmah ding hi.\nTua ahih manin nidangin zong a dah a kapte aading thu ih nget sak zel a, tutung pen khanglai khat a hih banah Malaysia a om a tapa thong pan a suahtak mengmeng nading tawh ahi zongin, a damlai a tano teng leh Australia a om Pa Zam Khaite innkuan te a lamdangin Pasian’ Kha Siangtho in hong heh nepsak nadingin Thu nget sak ciat ni. Pasian’ Kha Siangtho a lamdang hehpihna hih tungtangah na kilang tahen.\nLeitungbup Tungzang Kipawlna taangin,\nPrevious: A tangcing thu ngaihsutzia ~ Nk Khanno\nNext: Solkha tang nuai ah Tedim khuapi (10) ~ Hau Za Cin


timestamp: atn

url: =“Zogam leitangh – Zomi’n luah hen” leh Myanmar Land Use Policy (draft) :: ZOMI DAILY\nposted on 22 October 2014 at 1:53 am Lomkholna: Hangkhanlian, News, Zomi\nZogam zingvai – Zomi’n hawm hen, Zogam Zolei – Zomi’n luah hen. Zomite khatvei awngkhia kik leuleu dihni. Tung Pasian in i kikonate ong za mahmah ahihman in, leitung ah minam khat aa apiansaksa Zomite, 914-Zomi lampi ong honsak aa, consitution ong kibawl kik ding hileh ei leh ei ki ukna, Zogam’ zing vai Zomi hawm hunding lampi zong ong kihong kik ding lam et a om mahmah hun ahihi.\nTu in zong tang aa tuan aa i Pu i Pate luahsa, Kawlkumpi ginalo sung aa i khahsuah i leitang, Kawl Kumpi mah in ei thuneihna ong suahkik theih nading lampi khat ong hongkik hi ci-in mu kahihman in,(Myanmar Land use (draft) hih lampi ong honsak leitang nei taktak ahi Topa Pasian tung lungdamna ka ko masa nuamhi. Zomite zing vai ong hawmsak taktak ahi Topa Pasian in Zomite pahtawina ngah tahen.\nLeitang tawh kisai Kawlgam ah buaina tampi ong pianciang kumpi inzong thukhualna tawh zuihding Thumeilet ong vaihawm uh hi aa, hihmun santak ah ei Zomite inzong Pupa neihsa, luahsa i leitang tawh kisai hoihtak, gina tak, kiciantak leh kumpi thuneite santheih ding aa i sun theihding ong thupi mahmah in ka umhi. (Suumpi ong khah khiat, Myanmar Land Use Policy zong na study un)\nTutung in i deih, i tup, i gamh, i neihsa ahihlam i sun man kei leh hihbang hun ei khan sungin ong paikik khollo zaw ding ahihlam phawkkawm in i mipil, makai teng tukhawm aa thusun ding i kigin ding ong tawsawn nuam, ong cialnuam kahihi.\nTuamun ah, Mipil misiam adiakdiak policy tawh kisai thuthei Law lam siamte, Gam leh nam vei makaite, Kipawlna tuamtuam pan aa makaite, Tutak aa thunei i MPte, Khua hausate ong kihel ding thupi dinghi. Khuaciat in i khuasat aa kipan i gam i lei, khua tangthu ciat kigin huai in ka umhi.\nMipi nautang kihel theihluatna hilo ahihman in, Myanmar Land use policy (draft) hoihtak simkhol in bang ong helsak lai le uh deih ihiam cih na theikhol lehang hoih dinghi. adiakdiak mualtung mite tawh kisai Thulu 73 na kiciantak aa etkholh ding kong hanthawn nuamhi. Tua chapter sung ah ei deihna kithun theiding in ka umhi.\nGamvai, minam bup vai ahihman in, kua aa tuan cih omlo in ka mu aa gtn. in Zomi minpua party ahi ZCD bek nasep i sakloh ding thupi hi. Tangthu, tuanthu tawh hoihtak, gina tak seelbanna om hetlo aa lahtheih ding thupi ding ahihman in mipil misiam kisam ding hihang.\nMipi in i sep theihding in: leitang nei ahi Topa, hih leitang ong pia Topa tung Thungetna ah maa pang thei ding hihang. Tua hileh i deihsang aa hoihzaw policy ong kigelsak theilua ahihi. (Malaysia aa om Zoimi tul 27 val tengin Topa Pasian tung thuumna nanei dih un. Na nei khawm dih un.) Zomite kikona bangbang Topa in ong za in, lam ong honsak ahihlam tampi mukhin zo hihang.\n2013 kum Zosuan Tuailai Khawmpi ah hih leitang vai thusung ding Pa Pau Khat Suan kiseh hi aa amah ong hihtheihloh ciang Pu Pau Khan Khup in thu ong sung hi. Mipi in hihciang kimu paklo in ka muhi. Zong kiphawk kha khollo dan hizaw mai hi. Tua kikona aw Topa in zaa hi. Tua khawmpi mah ah Gullu mual vai Pa Lian Tuangtte lawmta teng in thu ong sung uhhi. Mipi lunggulhna bang taktak hiam cih lahkhiatna (laakna) zong kinei hi.\nZomite sung ah a kilawm mahmah khat in, khua leh tui i sat hangin, min thak puam thak guan hetlo in ei ma aa akisatsa min leh puam mah puasuak sak hihang. Gtn in Tedim khuapi ah tap 9 vei kiluak hi (kua vei khua kisat cihnopna) a kicih hang minthak puam thak kiguanlo in a sat masate phuahsa Tedim mah kipua to sakhi. Hihpen tangthu tuanthu tawh a kalsuan Israel tetawh i kibat mahmah nakhat ahihi. Puleh Pate phuahsa minmah phuakkik cihna ahihi.\nAmanlang tak aa action committee khat i neih ding makai khempeuh in ong vaihawm dih un/ vaihawm dihni. Hang Khan Lian (Block 646#13-115, Jalan Tenaga, Singapore 410646)\nPrevious: Tulaai leitung Thuthang Tuamtuam Updates October 20, 2014\nNext: Thuthak Tomkimcing 22 Oct 2014\nLeitung hauhnate tawh ~ Hau Za Cin


url: =Nang Pasian mipa aw… Taisan, Delh, Do, Lenkip in ~ T. Sawmlian :: ZOMI DAILY\nposted on 27 December 2020 at 10:37 pm Lomkholna: Article, Biakna, Sawmlian\nAhih hangin nang Pasian mipa aw, hihte khempeuh taisan inla, thumaanna, pasian-mina, upna, itna, thuakzawhn, leh lungnemna na delh in. Upna galdona hoih na do in. Hong theihpih tampite maiah kipulakna hoih na neihsa hong sapna, tua nuntak tawntungna na lenkip in (1 Timoti 6:11, 12)\n1 & 2 Timoti leh Titu laikhakte pen Sawltak Paul in a lakhak nunungpente hi ding a misiamte in a tuat uh ahi hi. “Upna sungah ka tapa taktak” (1 Tim. 1:2, Titu 1:4) ci ngiat ahih manin Timoti leh Titu tunga laikhak pen a hun nunung a gelh leh kam vaikhakna zong kici thei ding a, Jesu Khris nungzuihna ah picinna ding ahi zongin, a kep pawlpi uh hoih taka a khantoh theihna ding deihna lianpi tawh a gelh hi, cih zong a thu i sim ciangin kimu thei hi. 1 Tim. 6:11, 12 sungah, Timoti in pawlpi hoih tak a makaih theihna ding ahi zongin, amah mahmah zong nuntak manphazaw sema a nuntak theihna dingin Sawltak Paul in – taisan, delh, do, lenkip dingin thu pia hi.\nGamaliel makaihna nuai pana khangkhia, Thuciam Lui a theician mahmah Sawltak Paul in, Thuciam Thak hun a kammal kizang mengmeng lo, ‘Pasian Mipa’ ci-in upna sunga a tapa Timoti lai na khak hi. Thuciam Lui sungah – Samuel (1 Sam. 9), Elijah (1 Kum 17; 2 Kum 1), Jeroboam’ khialhna a hilhpa (1 Kum 13), Elisha (2 Kum. 4 & 6), Judah kumpi Amaziah kiangah galdo dingin galkap a kaihkhop ciangin Topa ompihloh Ephraim mite kaikhawm lo dinga a hilhpa (2 Khang. 25:7) thu a kigelhna ahih hih kammal (Pasian mipa cih) pen kizang hi.\nThuciam Thak a kizang mengmeng lo ahih hangin, ei, Jesu Khris tungtawna Pasian tate (Fil. 2:14; Gal. 3:26, 4:4-5; Rom 8:14; Heb. 12:5; 1 John 2:29) khempeuh ading zong hih thu a kisam leh i zuih ding thu hi, cih i phawk masak kisam hi. Tua Pasian tate zuih ding a Sawltak Pual in a gen thu lite a banbanin in suk ding hi hang.\nPasian Mipa aw – Taisan In\nSawlna masapen taisan ding hi a, “…hihte ‘khempeuh’ taisan in” ci hi. ‘Hihte khempeuh’ cih thumal om ahih manin, taisan ding Sawltak Paul in a mai lamah gelh khin hi, cih kithei hi. Tua a gente banah, a laikhak dangte panin, taisan ding a gelh phawlkhat en suk ni:\nTaisan ding khatna – upna maan lo a hilh mite (1 Tim. 6:3-5): Topa Jesu Khris thuhilhna tawh a kibang lo, Pasian deih banga nuntakna tawh a kituak lo, thu tuam dang khatpeuh a hilh mite pen amah a kiphasak, bangmah a theitel lo ahihna, thu kisel leh kitot a ut, tua kitot-kiselna in hazatna, kigensiatna, kimuanmawhna leh a bei thei lo kinialna piangsak ahihna thu banah, tua bang mite pen, a lungsim uh paikhialin, thumaan thutak zui nawn loin, Pasian thudonna pen hauh theih nading lampi peuhin a ngaihsun mite ahihna uh zong gen hi. Tua bang mite taisan dingin gen hi. I kiim i paam ah hici bang thuhilhna a hilh mi, taisan ding a om khak hiam? Taisan ding a om leh taisan ni.\nTaisan ding nihna – sum deih luatna (1 Tim. 6:6-10): Paul in lungkimna tawh kithuah Pasian thudonna pen meetna lianpi ahihna, i neih zah tawh lungkim ding ahihna, hauhnop luatna hangin ei leh ei haksatna tampi, siatna leh manthanna sungah kitun thei i hihna, sum deihluatna pen siatna nam khempeuh bulpi ahihna, tua hangin upna panin zong pial theih ahih banah, dahna leh gimna tampi tun ahihna thu gen hi. A mi taisan a kisap lai-in, eite in zong i sunga om sum deihluatna kinei thei ahih manin tuate taisan dingin hong hilh hi. Sum deihluatna hangin Balaam khial a (2 Pet. 2:15; Jude 11; Mang. 2:14), kamsang Elisha in la lo ding a cih, Namaan tung panin Gehazi in lotsong ngen ahih manin phak a (2 Kum. 5), Judas Iscariot in sum tawh Jesu zuak hi. I kisap mahmah ahih laitakin, sum deihluatna taisan ding kisam hi.\nTaisan ding thumna – Numei-pasal paktatna (1 Kor 6:18): Numei-pasal mawhna a bawlte ama pumpi tungah a mawh ahi hi. I pumpi pen Pasian tung pana i ngah Kha Siangtho teenna hi a, ei aa hi lo a, man a leisa i hih manin ei ut banga zat ding hi loin, i pumpi tawh Pasian i pahtawi ding ahi hi (1 Kor. 6:18-20; 7:23). Numei-pasal paktatna tawh kininsak ding hi lo, siangtho a nungta dingin Pasian in hong sam hi (1 Thes. 4:7).\nRom kumpigam thupi a puksiatna hang lianpite lakah numei-pasal thangtatna kihel a, Zomite i teen tam diakna – Manipur ah Lamka kiim, Mizoram ah Champhai kiim, Myanmar ah Kalaymyo kiim ngaihsun lehang, numei-pasal paktakna hang a kingah diak HIV/AIDS bang tam mahmah a, leitung ah minthang hi. Tedim bang zong kisit (test) hi leh tam mahmah thei, ci thu kigen hi. Khristian vive kici napi, Pasian deilhloh numei-pasal thangtatna hanga hici zahta a i om mawk pen lungkhamhuai mahmah a, i taisan kisam hi.\nTaisan ding lina – milim biakna (1 Kor 10:14): Milim pen thupisa in bia, cihna hi lo a, tua lim in a etsak om a, tua tanga ding ahih manin bia, cihna ahi hi. Kol. 3:5 ah Paul mahin, ‘milim biakna ahi huaihamna’ ci-in na gelh hi. Tua huaihamna tawh kisai Paunak 28:22 ah, “A huaiham mi in a hauhna dingin huai mengmeng a, a tawpna-ah a zawn ding lamtak phawkkhalo hi” ci-in a hoihlohna thu kigelh hi. Innkuan, kipawlna, pawlpi khatpeuh ah huaiham tuam lua, aituam ding bek a ngaihsun lua a om ciangin kilemna om thei loin, kikhenna leh kilemlohna tuamtuam piang thei a, siatna lianpi tun thei hi.\nTaisan ding ngana – Khangno gitloh lunggulhnate (2 Tim. 2:22, 23): Siantholohna a tun thei lungsim ngaihsunna hoih lo tuamtuam banah a haihuai leh thu ginalo kiselnate in kitotna piansak ahi manin tuate taisan kisam ahihna thu i mu hi. I pianpih lungsim hoih lo leh kiim le pam pana ze-etna tuamtuam hangin lam kipial thei ahih manin tuate taisan ding ahi hi.\nHih teng banah, siangtho a nungta dinga hong deih Pasian nung i zuihna ah, ama deihna lo banga nuntak siangtho lo hong tun thei thu leh na tuamtuam, bek tham lo, mimal i deihdan, nekzonna, pilna-siamna, omna mun tawh kizui-in a hoih lo, taisan ding tampi nei ding hi hang. A bukim lo mihing, bucinna om nailohna leitungah i nuntak sung teng, a hoih lo taisan den dingin i kiginkholh a, tha i saan zong kisam hi.\nPasian Mipa aw – Delh In\nTaisan ding thu tampi a om mah bangin delh ding thu tampi zong om hi. Hih munah Sawltak Paul in kician taka a gelh banah, Timoti a laikhak nihna (2 Tim. 2:22) sungah zong pawlkhat na gelh kik hi.\nDelh ding khatna – Thumaanna (righteousness): Hih pen Jesu hang a thumaanna bana, nisim nuntakna a thummaan, dikna hi, kici hi. I gamtat, i kampau, i nasepna ah thumaanna i delh ding ahi hi. Jesu in, ‘Thumaanna hanga gilkial dangtaakte thupha ngah hi a, amaute kitaisak ding..’(Mat. 5:6) ahihna leh ‘thumaanna hanga kibawlsiate thupha ngah hi a, vantung kumpi-gam amau aa..’ (Mat. 5:10) ahihna thu gen hi. Thumaan i deihna/delhna hangin bawlsiatna, pampaihna, gilkialna, muhdahna i thuak leh zong phamawh sa kei ni.\nDelh ding nihna – Pasian-mina (godliness): Pasian sutna, Pasian deihna banga kalsuanna ahi hi. I lungsim ngaihsutna, kampau, gamtatna a Pasian deihna banga kalsuanna ahi hi. Leitung nate leh thute in pasian-milohna lampi ah hong kaai-in, hong zo thei hi. Pasian-mina pen i delh ding ahi hi.\nDelh ding thumna – Upna (faith): Heb. 11:6 sungah, ‘upna lo tawh kuamah in Pasoan lungkimsak zo lo’ ahihna thu i mu a, tua kiim mahah upna hanga Pasian pahtakna a ngah mi thupite thu leh kalsuanzia i mu hi.\nDelh ding lina – Itna (love): Pasian pen itna hi (itna bel Pasian hi lo, dawhkan pen sing, sing pen dawhkan hi lo). Pasian in itna hang mahin a Tapa neihsun leitung ah hong sawl ahihna thu i thei hi. Itna a nei peuhmah Pasian tate hi a, a nei lote in Pasian thei lo ahihna thu zong i mu hi (1 John. 1:7,8). Thukham lianpen leh a zom zong itna mah hi a (Mat. 22:34-40), i deih lianpen hi sak ding leh Kha Siangtho letsong tuamtuamte sangin zong a thupizaw, upna leh lametna sangin zong thupizaw ahihna i thei hi (1 Kor. 13:13). Pasian i it ding, a bawlsa mihingte, minam, innkuan, pawlpi, adgte. zong i it ding kisam hi.\nDelh ding ngana – Thuakzawhna (patience): Khris nungzuihna pen a nuam bekbek hi loin, haksatna tampi tak zong om hi. Pual in, “Eite in i thuak leh amah tawh i ukkhawm ding hi” (2 Tim. 2:12) ci a, Fil. 1:29 sungah, “Amah a um ding bek h loin, ama adinga thuak dingin zong Khris taang in note hong kiphal hi” ci a, Rom 8:17 ah, “ama [Khris] thuaknate i thuakpih takpi leh Khris tawh goluahkhawm Pasian goluahte i hi hi” ci hi.\nInnkuanpihte, kumpi uliante leh makai tuamtuam tung panin thuakna om kha in teh, Jeremiah in, “Amah a muangte adingin Topa a hoih hi. Tua ahih ciangin thuakzawhna tawh ngak kenkanzo lehang a hoihpen ahi hi. A hong hotkhiat ding amah ngak ni (Kah La 3:25, 26) ci hi. Haksa mahmah a, delh den ding ahi hi.\nDelh ding gukna – Lungnemna (meakness): Jesu in lungnemte thupha ngah hi a, leitung luah ding ahihna thu na gen a (Mat. 5:5), lungnemna tawh a kilehngat kiphatsakna a deihlo Pasian ahi hi (James 4:6). Pasian mahmah zong lungnem mahmah a, hehpihna hong nei ahihna thu Zekhariah in a thungetna ah gen hi (Luka 1:78). Moses lungnem mahmah a, leitung a om mi khempeuh sangin lungnemzaw hi (Gam. 12:3); Pasian in manpha takin zang a, makai muanhuai suak hi. Uzziah pen a viangliat khit ciangin a kiphatsakna in kiamsukna tun hi (2 Khang, 26:16).\nHihte banah i nuntakna a manphatzawk sem a, Pasian deihna banga nungta a, picingzaw sema kal i suan theihna dingin na tampi delh ding nei kha ding hi hang. Kibang kim lo kha ding a, eimah mahmah in kitheician mahmah ding ahih manin tuate pen delh a, i hanciam ding kisam hi. Delh phak a, neih khit ziau, bukim khin ziau cih bang hi thei lo ahih manin, nisim a thasan a delh den ding ahi hi.\nPasian Mipa aw – Do In\nHih munah, galdona ‘hoih’ na ci citciat hi. A hoih galdona leh a hoih lo galdona om cih kilang hi. Do cih limlim a nuam om lo kha ding hi. Haksa a, do kei lehang hong siasak thei ahih manin a nop man hi loin do lo phamawh ahih manin a kido hizaw hi.\nPasian minam teeltuam Israelte nuntakna i et ciangin a hun zui-in do nei den uh a, zawh hun nei uh a, lelh hun nei uh hi. Amau lamah Pasian a pan ciangin gualzawhna ngahin, Pasian thudon lo, taisan-in a mangngilh uh, amau lamah Pasian a panloh ciangin lel-in haksatna tampi tuak zel uh hi. Topa ading, Topa tawh, amau lamah Topa a pan ciangin gualzawhna thupi ngah uh hi.\nKhristian nuntakna zong Israelte mah banga do nei tawntung nuntakna ahi hi. Sawltak Paul in, eite do pen si leh sa hi loin vanlam gam a ukte, thuneihna, hih leitung khuamial vangliatna leh kha gilo galkapte hi (Efe. 6:12) ci-in na gen a, tua do a zawhna dingin Pasian galvan namkim zong na gelh hi (n. 14). Peter in, galpa Dawimangpa, a hawk buabua humpinelkai bangin nek ding zongin vak kawikawi (1 Pet. 5:8) ci hi.\nI taisan dingte i taisan theihlohna bang hang? I delh dingte i delh theihlohna bang hang? Do kei leh tuate hangin kalsuanna bah thei hi. Do nei lo hi a kithei Khristian i hi kha hiam? Hong do a omom lai-in, do nei lo a i kingaihsut leh hong dote in hong zo ziau ding hi. Baih, nuam, lawphuai, meet, thupi leh lungkim den a kalsuan ding i kisak khak leh kikhial ding hi.\nNuntakna tunna kongpi pen neu a, lampi kawciik leh mi tawmcik bek lut uh ahihna Jesu in gen hi (Mat. 7:14). Nuam i sak, a lawphuai leh baih lam sangin, zo thei ding a do kisam a, zawh theihna in pilna-siamna, sum le pai, mithupi leh na dang tampi sangin, Pasian tungah kinga a, amah upna tawh kalsuan ding kisam hi.\nPasian Mipa aw – Nuntak Tawntungna Lenkip In\nPasian sapna tawh, mipi maia kipulakna a neihsa, a tawntung nuntakna lenkip dingin Paul in Timoti thu pia hi. Hih munah, Sawltak Paul in tawntung nuntakna pen mihing hanciamna tawh kinei thei, cih lam a ngennop hi lo hi. Khris a nuntakna pen Khristian khempeuh aa, nung cianga neih pan ding zong hi loin, tuhun mahmah ading ahi hi (2 Kor. 4:10-12). Tua pen Khris sunga nuntakna, nuntakna thak ahi hi (2 Kor. 5:17).\nNuntak tawntungna lenkip dingin tua nuntak tawntungna i nei mah hiam? Ei leh ei kisittel ni (2 Kor. 13:5). Nei khin, mipite maiah bataizna leh tecipanna tungtawna kipulakna khawng neisa i hih leh tua i kipulakna pen phawkden a, letkip ding ahi hi.\nSawltak Paul in Efesa 4 sungah picing ding, tuihual in a lapsuk a laptoh, thuhilhna khatpeuh in a mut kawikawi naungekte hi nawn lo a picing dingin gen hi. Korin khua mite tungah an tak ne thei lo uh ahih manin, nawizu pia ahihna thu gen a (1 Kor. 3:2), Hebru laigelhpa in, Hebru mite pen siate suaka, mite a hilh ding uh hun hi ta napi, amau mahmah Pasian thu thutak bulpite hilh kisam lailai ahihna uh, antak hi loin nawizu kisam ahihna leh nawizu tawh kivak naungek ahihna thu uh gelh hi (Heb. 5:11-14).\nZomite i Khristianna enkik lehang, bangci bang Khistian i hi uh hiam? Nuntak tawntungna nei khin, minam banga kum za val Pasian hoihna ciam khin hi napi, naungek banga nawizu a kisamdente hi mai lo i hi hiam? Mite thutak hilh a, sia a suak thei dingte i hih laitakin, an tak ne thei lo, nawizu tawh kivaak a kisamden, Pasian thu, thutak hong hilh ding mi kisamden lai hi lo i hiam? Thu neu cikcik khawngah hoisuk, hoito, kip lo a ling pah damdamte hi mai lo i hiam? Kivelcian thakin, kip takin i neih nuntak tawntungna lenkip ni.\nI nuntak tawntungna kip lo, kho lo ahih manin Sawltak Paul in Korin khua mite a mawhsakna, pawl kikhenna mah bangin Zomite kikhenkhen toto ding maw… Jesu sunga kip ding sangin, Paul pawl, Apollo pawl cih peuh tawh bangtan vei buai ding i hiam?\nMinambup banga Zomite i khantoh theihlohna, Pasian thu ah i picin theihlohna, i kipumkhat theihlohna pen a hoih lam ahih hangin kikhel nuam lo – taisan dingte taisan ngam lo, taisan zo lo; delh dingte delh nuam lo, do ding thei lo a ei le ei kidodo; letkip ding tak nei lo ahkl lenkip lo a, a kip lo ding kihuatna, kielna, kisimmawhna, zu le sate lenkip zawsop!\nKumpi gam nopna leh thupina khempeuh Moses in a minamte ading nusia ngam a, numei pasal thangtatna Joseph in taisan hi. Thupha ngah a, minam thupi suakna dingin Abram in a gam a lei, a innkuanpihte taisan a, Pasian hehna pan si lo-a a suahtak theihna dingun Lot leh a innkuante in Sodom khua taisan uh hi. A tunga i gente banah, taisan ding bang teng na nei hiam?\nHaksa mah leh Sawltak Pual leh nungzui masate in taisan a neih mah bangun, Pasian ciamsa munte delh uh a, Pasian thu tawh kituakin kalsuanin nakpi takin hanciam uh hi. Upna lama pupite in gam, a muh nailoh uh, nungkik theihna ding hun nei hi mah leh delh uh hi (Heb. 11:10,15,16). Neih khit cih om lo, Pasian deihna banga – thumaanna, pasian-mina, upna, itna, sianthona, thuakzawhna, lungnemna cihte i delh den ding kisam hi.\nHun masa a Pasian mite in upna galdona hoih a do manun tuhun Khristiante in hamphatna leh etteh ding tampi kinei hi. Sawltak Paul hoh-in, “Galdona hoih do khinin, taikidemna ka tai zo a, upna ka kemcing zo hi” (2 Tim. 4:7) ci tanghial hi. Amah banah thu-um masate in haksatna a tuak lo hi zenzen lo a, Pasian tawh dokhawm, thuakkhawm uh ahih manin tuni dong ciang a min uh kilo den hi.\nJoseph kip takin ding a, a thuaklawh hangin thupha ngah hi. Daniel leh a lawmte in a upna uh lenkip ahih manin amau tungtawnin Pasian thupina kimu hi. “Khristianna pen martarte sisan pana hong pokhia hi” cih bangin Khristian masate in upna kip takin lenin, nuntakpihin sihpih uh hi. Polycarp, Khris nungzui ahihna hanga a kihallup ding ciangin a upna nial a, suakta dingin kunh uh hi. Ahi zongin Palycarp in, “Kum 86 sung a na ka sem a, ahi zongin kei tungah hong khial ngei lo hi. Bangci bangin ka Kumpi leh Honpa nial thei ding ka hi hiam?” ciin dawng a, tua manin mei tawh kihal-in si hi.\nLampi nih om hi – khantohna leh kiamsukna ahkl thupha leh hamsiatna! Koi teelzaw ding?\nMimal, innkuan, pawlpi, minam banga khangto a, Pasian maipha ngah a, Pasian lamah picingzaw sema kalsuan a, lawhcinna, lungdamna, lungkimna i ngah theihna dingin – i taisan ding, i delh ding, i do ding, i letkip dingte theician a, taisan, delh, do lenkip ngam/thei dingin Pasian in i tan ciat ah hih thute tungtawnin thathak hong guanin thupha hong pia ta hen. T. Sawmlian\nPrevious: ZIUSA Genvai lut nuamte theihsakna (January 2021)\nNext: ZIUSA: Lungdambawl leh kumthak 2021 thupuak


url: =Tulaai Leitung Thuthang Tuamtuam Updates Jan 26, 2015 :: ZOMI DAILY\nposted on 27 January 2015 at 8:18 am Lomkholna: Khawmpau, Myanmar, News, World, Zomi\n· Spain gam NATO te gaalphualpi khat ahi Los Llano vanleeng tual ah Greek gamte gaalvanleeng F-16 khat Vanlaai ah hui siangtho diik kisin in aleng zialzial khit ciang leilak abawh kikna pan tukhial ahihman puakkham in mi 10 sipah a, 16 liam in zoto lam ah kipuakpah hi. Gaalvenleeng tung a tuangpa silo zaw in atukna mun a mite in sihlawh zaw uhhi.BBC\n· Philippine gam tawlam Mindanao tuikulh tung aom Mamasapano khua sung a phualsaat Muslim gamnuai mite Philippine palik Commando pawl in January 26 ni in abusimna pan langnih nasiatak kikap uha, Palik Commando mi 40-50 kikaal si hi ci in Philippine gam thunei te in taangkokhia uhhi. Zanni mah in palik ten Muslim gamnuai mi honkhat nago khin uhhi. BBC\n· India gam ah Carton limsuaih siam mahmah leh mipi te deihmahmah khat ahi RK Narayan kum 94 in India gam Pune khua pi a om Mangeshkar zato pan January 26 ni in leitung nusia ta hi. Ama Carton suih te peen India gam mipi in iplah mahmah ahihman in The Time Of India thuthang te bang in kum 50 vaa; vilvel laaimaitang patna in nei tawntung uhhi. BBC\n· IS migilo te kha tampi tak amatcip uh Syria gam Kobani khuapi Kurdish gaalkaapte in ngahkik ta uha, hih khuapi pan IS migilo te kihawlkhin mang in khat tapa zong omnawn kikel lo hi ci in January 26 ni in taangkokhia uhhi. IS pawl bel maw amasuan ding uh bing le taw ei. vOA\n· Malaysia gamte neihsa Vanlam khualzinna ahi Malaysia Air Line te Internet Website pi IS migilo ten January 26 ni in hack sak uh a , buai mahmah laaitak uh ahihi. HIh Website tung ah Ticket leikhol te, customer te I passport nambat te akipan thusim tampi tak om hi.Malaysia Airline pen hizah ta kamsia sese a migilo ten a etcik peen ahangkhat omkhading in ki ummawh hi.BBC\n· US gam khunglam mipi 20 million vaal atenna New York, New Jersey ,Connecticut leh Massachustts state 4 teng ah Tuihkhal hualpi paiding ahihman in kuamah vaakkhia loding in thuneite in January 26 ni in taangkokhia uhhi.Hih thu hang in mipi te neekding neihlohding lau uh ahihman zingtung vanzuakna munte ah neek le dawn leikhol zihziah uh ahihman vanzuakna atamzaw hawmkhinta hi.CNN\n· Mandalay khuapi pan Yangon khuapi dong Kawlgam kumpite pawl PIlsinna thukhun deihlohna alak Sangnau pangte MinChain-Sakol Huan khuapi January 26 ni in tungta uha, Sakol Huan University sangnaupang te tawh kipawl in University sung a kikhai kawlgam dialkhai paikhia in Sangnaupang kipawlna dialkhai khai ek uhhi. VOA\n· Kawlgam 2015 kawlgam kiteelpi ciang Party kheempeuh in demding in kigingsa in om ahihman in NLD zong takkheh ci in si le naang in kipan giapding in kakhensa uh ci in January 26 ni in taangkokhia uhhi. Ahizong in amautawh akithuah khawm Mualtungmi party te dem nading mun ah kademsawm kei uh ci uhi. Tedim kiim bang ah ZCD omkhin ahihman demlo ding uha, Tedim NLD-Zomi teng bang ZCD te mee tang khawng simsakding ahihkei leh asepding peuh mah uh omtuaklo hi. Irrawaddy\nLungdam na lawmlawm ei laai nongsim sak uh maw\nPrevious: Zomi Nam Ni mapan khopding sapna\nNext: Sese aw ei mate!\nNajib te nupa gamdang taisawm kici ahih manin vanlengtual ah kipang ngeingai\nZIUSA pan Lungdamna: Zinmangte’n lawhcing takin innlam zuanta ding


url: =Kalay Siamsin leh 88 Party makai Ko Ko Gyi ki muhkhopna :: ZOMI DAILY\nposted on 18 May 2018 at 10:21 pm Lomkholna: News, Politics, Zomi\nZomi Siamsin Kipawlna, Universities Kalay leh 88 Party makai Ko Ko Gyi tawh ki muh khopna\n17.5.2018 ni sun 1:00 – 4:30 dong ZCLS Office ah Zomi Siamsin kipawlna Universities Kalay leh 88 Party makai thak a hi Ko Ko Gyi tawh kimuh khop na ki nei thei hi.\nZomi Siamsin Kipawlna lam pan Siamsin hong ki pat khiat na leh Activity teng gen na zong ki nei thei hi.\nKo Ko Gyi lam pan in zong kawlgam pai zia pen mun dang gamte tawh ki batloh na in lungkim loh na khat peuhpeuh a om leh sangnaupang te makai masa den uh hi. Gam makai cih te zong hih sang naupang te sung pan hong ki pan khia hi. နိုင္ငံေရးသမား hita leh adang kua mah in makaih masa ngamlo uh hi. Mundang gam dang te ah ahih leh အလုပ္သမား၊အေျခခံလူတန္းစာ te’n makaih uh hi ci-in gen hi.\nKo Ko Gyi i gena sung ah ေက်ာင္းသားလႈပ္ရွားမႈ pawlkhat leh gamvai pawlkhat te sungpan ciapteh man teng\n1920 in ေက်ာင္းသားသပိတ္ hong ki pan khia hi.\n1987 Sep5 ni-in ေငြစကၠဴသိမ္း hun hi-in gam mite lungkimlo in kawlgalkap te launa tawh bang mah hih ngamlo uh hi ta mah leh sang naupang ten nasiatak in lungphona nei-in sang teng kikhak zo hi.\n1987 in LDC(Gam zawng pen) ci-in leitung ah gen khia uh hi.\n1988 March ni-in တံတားနီလႈပ္ရွားမႈ\nHih hun lai in galkap ukna kibei zo sakkhin hi ta mah leh mailam gel na (Future Planing) ki nei zolo ahih manin ki gualzo suaklo hi.\n1988 August 25 ni-in ရန္ကုန္ေဆးရံုၾကီး ah ေဒၚေအာင္ဆန္းစုၾကည္ in thu gen hong kipan hi.Hih hun laitak in amah pen kua man thei nailo hi.\n1988 August 26 ni-in ေရႊတိဂံုဘုရား nung lam a လူထုေဟာေျပာပြဲ pan kipan in ႏိုင္ငံေရး sung ah hong lut in mipi-in tua hun ciang thei pan hi.\n1988 Sep 18 in ပါတီ မွတ္ပံုတင္ thei hi acih ciang amasa pen” Democracy Party hi-in Sep 27 ni ciang NLD Party in zong မွတ္ပံုတင္ hong bawl hi.\nDotna leh dawnna zong ki nei thei in tua sung ah Siamsin lampan zong gamvai,tulai tak ki ukna vai, Pilna sinna vai, Federal vai cih teng zong dotna ki nei thei hi.\nSiamsin te zong ei leh ei ki neumuh lo aa ni dang ciang ii gam ii mipih te a makaih ding alamlak ding ii hih lam ki phawk tawntung na ding zong thapiak na hong nei hi.\nHih kimuh khopna ah mimal 30 kiim bang kipha thei-in saimsin ahilo khuasung lampan a lunglut pawlkhat zong hong ki hel thei hi. Siamsin Awging\nPrevious: Malaysia, PJ ah Police te’n suaisai abuluh damiah mi 3 kaplum, adang 2 hingmat\nNext: Canada ansai ah numei khatin ektha in a ektawh nasemkhat deng\nPasal khatin Porn Video a etkawm in azahmawh leh apumpi temtawh kuikekgawp\nZomi leh Mizo ten kipawl khopding geelna nei


url: =Tulaai Leitung Thuthang Tuamtuam Updates Dec 3, 2014 :: ZOMI DAILY\nTulaai Leitung Thuthang Tuamtuam Updates Dec 3, 2014\nposted on 4 December 2014 at 9:04 am Lomkholna: Khawmpau, Myanmar, News, World, Zomi\n· Somalia gam Mogadishu khuapi vanleeng tual kiim UN zumpi tawh kinaai munkhat ah December 3, 2014 ni in bomb puakkham sak uha mi 4 si in pawlkhat liam uhhi. Zan ni Kenya tawh gamgi a mi 36 sihna tawh ki meemat pian ci in Somali thuneite in gen uhhi. Kua khutma cih kitellian lo napin al-Shabab migilo te kimuangmawh tek hi. bbc.com\n· South Korea gam ah Pasal uhamsa kheempeuh lakpan 43.7% in zateep ngeekngek uha 2020 kuciang 19% dong ah akiamzawhding ngiimnatawh zatep man khansakding in South Korea Parliament te in December 3, 2014 ni in thukimna neita uhhi. Zatep bungkhat Korea sum 2,500 pan 4,500 ah khangto ding a January 1,2015 kipanding ci uhhi. bbc.com\n· Dotloh Akpi khuang akicilian bang in Zani leh Zanhal ni Iran te gaalvanleeng F-4 Phantoms acihte Iraq gamsung Diyala state sung a IS migilo te phualpi teng nasiatak in vado dihdih uha, Hih peen US ten theihpih hetlo kipawlkhat kikello ban ah dotloh akpi khuangtaktak ahi ci in Pentagon Rear Adm John Kirby December 3, 2014 ni in genkhia hi.bbc.com\n· Zani December 2 ni a Lebanon gaalkaap ten IS makaaipi pa zi ci a mat uh numei Saja al-Dulaimi peen IS makaapi Abu Bakr al-Baghdadi zi hilo hi ci in Iraq kumpi thuneite in December 3, 2014 ni in taangkoki uhhi. Ahizong in Lebanon ten ahihleh ummawh veve laai uh ahihman in khihcip laai uhhi.bbc.com\n· Israel Prime Minister Benjamin Netanyahu in a minister nih December 2 ni in akhawlsak ban a asawtlo in parliament kiteelna bawlding ci in taangkokhia hi.Atangko zawh nikhat December 3, 2014 ni in Israel Thukhun bawl pawl in March 17 niciang kiteelna bawlding in khensatna nei in taangkokhia uhhi. PM Netanyahu te party in muntam ngahmahmah ding kilam pian uhhi. bbc.com\n· Hongkong gam sung ah khatampi tak kumpite tung lungphona aneihpih makaaipi 4 te December 3, 2014 ni in Hongkong Central Palik zumpi ah amau leh amau kiman sakding in valuut uha, Palik ten naman nuam mahmahlo uh ahihman in naikhat sung taang Palik zum ah aomkhit uhciang ciahkik mai uhhi. voanews.com\n· Yemen gam a Iran gamte Palaaipipa ahi Hossein Niknam innphual zaang ah December 3, 2014 ni in Bomb puakkham a inncing mi 2 si in inn pawlkhat sia a, Palaaipipa ahihleh acimulzong thobeeklo hi ci in Iran kumpi thunei lamte in genkhia uhhi. voanews.com\n· Britain gam te in ongtungding 2015 kum October 13-22 kikaal North Korea gamte thuthang zong journalists 46 te website zatzia leh atuamtuam te kisinsakding in kasamding uhhi ci in December 3, 2014 ni in taangkokhia uhhi. North Korea gampeen pawlpihding kuamata in adeihloh gamkhat ahihman lamdang kisa simsimtek hi. voanews.com\n· Africa gam a akilau mahmah Ebola natna lungnote donading leh US gamsung a Zato te ah Ebola kiptak a nanzawhnading a akisam sumte piaktheihnading in President Obama in US thukhun bawlte tung ah $6.2 peuh mah ongthukimpih un ci in December 2,2014 ni in thuum ngeetnguut hi. Avomte neek ngaih deuh acitawh kiphun neuhneuh hileh kilawm hi. Hih Ebola natna tawh leitung ah mi 6,000 kiim sikhin ta hi. voanews.com\n· Afghanistan gam a om NATO paltan te aom zahding a aciangtanni uh Dec 31 niciang beitading ahihman in koicihding Brussels khuapi ah thukikupna aneihna pan un kumthak ah NATO paltan 12,000 taamsaklaaiding in ci in December 3, 2014 ni in thukimna thakkhat ngahkik uhhi. cnn.com\n· Mualtungmi thautawi 12 kipawlna UNFC pan akato ahi FUA -Federal Union Army ten amasapeen thukikupna December 3, 2014 ni in Kawlgam leh Thailand gamgi munkhat ah bawl uha, Thukimna te lak ah khat ahi FUA peen saklam leh khanglam in khennih phasak uha, Saklamte KIO pan BU Vungh Sian in makaih in khanglamte ahihleh KNU pan Baw Kyaw Hay in makaihding in kithukim uhhi. Hih mun ah bel I otot samhaang Z tawh kipan laaimal muh hak mahmah laaisam ei. Voaburmese.com\n· North Korea Leikhamaangpi ahi Kim Jong Un peen agammite pawlkhat in paakta mahmah ahihman in amin zatpih ngeingai hiding hiam, Keimintawh kua mah ibangtheilo akibangten laih unla naungek suakthak om a keimin tawh akibat leh zong nausuak laaidal ongkipialo ding ci in December 3, 2014 ni in mipi tung ah theihsakna nei hi. Zalian taktak mah cihding hi kawlgam a te tawh tehding hinaaikei laai. Voanews.com\nLungdam Khialna aomkhaak aleh ngaihdam bawm ah maw\nPrevious: Vondeih Kep Ding – 16 (Pau Khan Kap)\nNext: Na Bukmun Khan In ~ Khat Thang\nMalaysia, Klang Valley sungah zu atuh adawnkha mi 19 sikhin, tampi zato tung


url: =Zolai Simbu Kum 100 Cin Pawi Ah (4) ~ Hau Za Cin :: ZOMI DAILY\nposted on 10 January 2015 at 11:07 am Lomkholna: Article, Hauzacin\nZomi khat nidangin Phaipi khuapi ah zin hi, kici hi. Khuapi zin ngeilo ahih manin Phaipi khuapi sungah mihing tam salua ahih manin, “Tunkim ni hiam?” ci hi kici hi. Ama theihna ah khawmpi khawng a om ciang, amau khua ah ‘tunkim ni’ pen khuasungah mi tam zaw thamtham ahih manin tua tawh teh in Phaipi khuasung pen ‘tunkim ni hiam?’ aci himawk hi. Nuihzakhuai hilo hi. Muhna kikimlo, muhna kibanglo cihna hilel hi. Kei adingin Kawlpi pen ‘tunkim ni hiam’ cih ding mah bang hi; Zomi hizah a om pen lamdang ka sa hi. Ka suah ka khan in Zomi hizah omna khua ah ka zin kha ngeikei a, zong ka mu ngei kei hi.\nTua manin kei adingin Kawlpi pen Zopi ahi hi. Zomite khuapi lak pan a lianbel khua khat hiding ciin ka ciamteh hi. Vanleng sung pan ka pusuah ciang Zomi vive na kigual a, Zokam vive na kipau ziahziah a, Zopuan silh vive mat leh zet in kimu a, lamgei a mi kihosim lutlut i zakte khawng zong Zomi na hi in, sumbuk kongmai i pelh ciang zong sumbuk sunga vanlei leh vanzuakte pen Zomi vive na hi in Zokam vive na kipau ziahziah hi. Ka inntual tung ing ei… ka ci mai hi. Zomi vive hibanga i khuasak ziahziah pen nak nop teei ei maw.\nTan 10 ka sangkah laiin Tonsim (Champhai) ah ka gang Tanzang pan vanzuak, vanlei in hong zin thei zel a, Zomi tawmtawm om uhteh hong cithei zel hi. Ka genkik ngamloh hang ‘ko Champhai ah Zomi tampi tak om ve ung e’ ka lungsim sungah ka ci gige hi. Mihing tulsawm peuhmah a tawmpen om ding ahih manin tua pen tam asa mahmah ka hi hi. Tutung Zomite khuapi khat ahi Kawlpi ka zin ciangin ka gangin a muhna tawh kei muhna kibanglo, Zomi tamdan ka muhna uh kikimlo na hileltak a, ama cih na dikzaw, na maanzaw himawk hi. Zomi hizah omin tam kisa nailo pen lamdang kasa a, ko Champhai lam ah Zomi tua zah om nailo napi tam ka kisa mahmah, ka kimuang mahmah lel uh hi. I minam sung zong tel mahmah ding kisam. Minam hihna kitel mahmah a kisap mah bangin minam sung, minam omzia leh minam vaite zong i theih mahmah kisam hi.\nNupi thusiam mahmah khat a pasal a vaitun ciang a vaidawn dan siam mahmah hi kici hi. Amah’n bangci hiam cih leh, “Lawm aw, na gim hiam? Tui na dawn masa diam, ann na ne masa diam, ahih kei leh na kisil masa diam?” ciin dong masa den a, kamnem, kamsiam takin hopih den hi, kici hi. A pasal in a lawmnu itna leh deihsakna thupisa in pakta in zahtak mahmah a, it semsem hi. A duh a deih gen masa in a om leh ne, a om kei leh zong theisiam cih bangin a ki itna uh khang semsem hi kici hi.\nKei adingin tutung Zolai Kum 100 Cin Pawi ah ka pai tak ciangin ka tun pan kipan, ka giahna ding ka tun dong, ka giahna pan ka vakkhiat ding hun, ka annek ding hun, ka vak ding hun ciang tanute leh tangzangte in ‘bang na kisam hiam Sia?’ cih bangin hong dong teekteek, hong hopih ciauciau uh a, a zak nuam in a thu nuam a, zahtakhuai in pahtakhuai hi. Mipi kisa phialphial liangin hong bawl uh a, hong kisuangsak phial zah dingin hong kemzo, hong donzo, hong vanzo uh a; hong ngekbawl uh hipen mai kasa hi. Hizah a nuam zindona tampi leitungah om khollo ding hi.\nZomi sungah mipil, misiam, Lai Siangtho sang siapite, pawlpi ah makaipite, pawlpi upate leh khuasung uliante khawng in tua banga hong hopih ciauciau uh ciang ‘a kihta sim pian pah hi’ cih bangin mite thusiamna leh kamsiamna, lenglado siamna, zindo siamnate pen kidawm taka sansiam ding kisam hi maw ciin kei zong ka siamzah in ka siam sawmpah hi. Ahi zongin ka Zomi pihte pen a zatzat uh, a ngeinasehsa uh ahih manin a teina uh a kamsiam uh kei thuhzawh ding nam hilo a, lungdam angtang kisa taka zat ziahziah ding nam hizaw hi. Hibang nunnop cik ciang kimu kik nawn ding hiam; tagah nawimuh mai veng e guai!\nKa tun nitak giahna ah Zomi Christian Literature Society General Secretary in hong khak khit ciangin tuilum tawh nuamtak kisil, puan siang sitset silh in kum nihhauzacin bang ka kimuh nawnloh uh Sia J.M. Paupu te nupa tawh lungdam maitai in thungetna leh hun nuam zang thei in Topa tungah kiapna leh hun leh vai teng khempeuh apna siate leh a om thei khempeuh in neikhawm in tua zawh ciangin ka tawlnga baih uh hi.\nSanggam u leh nau leh pawlpi upa makaite in deihsakna tawh hong puak uh lenggahzu, nahtang, lenggah, kawltu, singgah tuamtuam cihte khawng nek ding om den ahih manin nuam kasa mahmah hi. Thawhbat bel ciamkha hetlo in a ciahkik himawk ing (lawmte in Zogam Thawhbat minta ding cimah hiven, kan kha lo). Ka pai kik ciang tampi ne nuam ing, tuun lai ning… 🙂\nHotel ah zankim ciangin internet etna WiFi zong kikhak zel ahih manin WiFi khak zawh a sawtlo in kei zong ka lupna tungah zalmangpha man dingin ka zalta hi. Khangma phial in ka lupna pan ka khanlawh ciang ka khuadak leh zingsang nai 5:45am hi a, thoto in ka vakkhia hi. Innpua tawm ka vakkhiat leh singkung leh lopa huihsiang nung hiauhiaute in na mut hiauhiau a, vot pian ahih manin ka lutkik pah hi.\nKa maiphiat in ka van ding teng kithawi in ka om laitak ‘kiallap nek hun ei’ hong kici ahih manin kiallap (breakfast) ne dingin ka paikhia a, siate kithawisa vive in hong pai mawk uh hi. Eih ciin, kei zong ka indei ah lutkik in ka kipumsil, kithawi sitset khit ciangin amau kiallap nekna ah kei adinga hong kibawlsaksa niangtui leh moh, aktui kan namtui viauviau leh singgahte ne dingin ka tu saisai hi. Kithawi khinsa a kiallap nek ding ahih lam theita ka hih manin a zinglam ciangin ka niangtui a khu veuveu mah in ka dawn thei denta hi. (zop lai ding) Hau Za Cin\nPrevious: Hamsiatna ii Kum thak kibeel hei ta\nNext: ZAM Thupuak :: 11 January 2015 (UN CDU tawh kimuhna)\nMaria le Mazih bang kilamdang, kua thupi zaw ~ Rev. Fr. Damian Dal


url: =Global Buanli Family: Tulaai Leitung Thuthang Tuamtuam Updates Feb 5,2014\nTulaai Leitung Thuthang Tuamtuam Updates Feb 5,2014\n· Kachin minam thautawi KIO te in kumpi a do zawh uh kum 53 acinnaw pawi Kachin gam I khuapi Mitkyina leh KIO phualpi Laiza khuapi te ah nopci tak in Feb 5,2-14 ni in bawl uhhi. KIO peen 1961 Feb 5 ni a Shan gam saklam munkhat pan kipankhia ahihi.\n· Ongtungding Feb 8,2014 niciang NLD party sung ah cidamna lam thunei pawl in Fund zonnading in Show khat bawlding uha, sum kingahzahzah Khuatuamtuam azin uhciang mawtaw tung akoihding ki-at na tawh kisai vankisam teng leiding ci in NLD te in genkhia uhhi.\n· Kawlgam sung a thuthang khat ahi Unity laaihawm te in JAN 25,2014 ni in Kawlgam gaalvan bawlna khat athuthang uh a asuahsakna hang in Jan 31 ni in thukan 1 man uha , Feb 1,2014 ni in thukan adang thum leh Editor pipa mankik uhhi. Feb 5,2014 ni in khat matbeh leuleu uhhi.Hih thu hang in kawlgam sung thuthang kipawlna hita leh leitung thuthang kipawlna tuamtuam te in Kawlgakumpi mawhsak mahmah ban ah Human Rights Watch HRW te in kawlkumpi thu thudotna bawl uhhi.\n· Kawlgam sung a Palaaipi sum anei Europe gamtuamtuam te in Kawlgam a om Palaaipi zumpan makaai te ni 4 sung Rakhaing gam zinkhia In gamthu, minam thu, biakna thu, nutaakkhuasakzia kanding in kawlgamkumpi tung ah Feb 5,2014 ni in ngetna bawl uhhi.\n· Argentina gam I khuapi Buenos Aires khuapi sung a van kikholna phualpi khat Feb 5,2014 ni in nasia tak in meikang a, kumpi naseem meiphelh gaalkaap 7 leh adang naseem nih te meiphelhna hang in si uh a pawlkhat liam uhhi.\n· Leitung a gaalhiam tawh kisai aencik pawl in Feb 5,2014 ni in 2013 kum aiding encianna nei uha, Leitung ah kumdang sang in gaalvan 5% kikhan a, USA leh China akhatna ah om in Russia anih na leh Britain athumna ah om ci in pulaak khia uhhi.\n· 1950-1953 Korean War sung a sak leh khang a kikhen thaangmang Innkuan te kigawmkik saktheihnading in South Korea leh N Korea te in Feb 5,2014 ni in langnih thukimna ngahta uha, February kha sung mah in piangsakding in thukimna nei uhhi.\n· Iraq gam ikhuapi Bagdhad khuapi sung ah Feb 5,2014 ni in mawtaw nih bomb tawh thakhat thu in puakkham ahihman in mi 33 si in 100 vaal liam hi. January kha sung bekbek in mi 1,000 vaal sihi ci in Iraq kumpi te in ciamteh u hhi.\nPosted by Thang Khawm Pauzomi at 2:55 AM


url: =DVD Album thak ki hawmkhia ding ~ Hong Makaih Aw :: ZOMI DAILY\nposted on 6 August 2016 at 7:28 am Lomkholna: Catholic, Celebrity, News, Zomi\nKa sumte’n ZCCM lakhui cici ta ei!\nIh ngaklah mahmah, ih ngaklah luat man a sawt ih sak khit luat ahi ih ZCCM khui hong tung ta ahihmanin agim atawl khempeuhte tung leh hong makaih takpi ahi ih biak Pasian tungah lungdamna lian phadiak hi.\nMidangte khui bawl zong hoih in hoih takei leh thapiakna in kilei sak a, dawng khat zong ih et khitma in ih cimtaak pah tampi om hi. Tuate nangawn leisak ih hileh hih ih ZCCM khuithak bang hangin leisak lo ding ih hi hiam? Lei lo ding aci om hi ka cihna hi lo hi, a leihuai zia a thuuk gen nuam lua hizaw ingh. Hih ih ZCCM khui tungtawn a ih ngah sum teng tawh Kalay Diocese Siampi sinte kihuh ding hi cih tawh kisai vantung thupha thu kong gen ma in a laphuakte leh a lasate tangthu ka theih themcik hong gen zalzal nuam ingh.\nA mimal in ka tel luat khat zong om kei mah taleh kei theih khakna ciangciang ah avek un “Mi MaiMai” om lo uh hi cih thu bel ka khedap golna numbat ka tel zah in tel ingh. Kei leltak meltheih hau lo leh mite theih khak tumtum loh, mi thu zong a kan khollo khat in amau siamna hizah takin gen thei buang sam ka hih ciangin amin uh thang vangvang hi cih pen kilangh mahmah sa ingh. A diakin kei pen Music a uk lua vangvang lo khat hi ingh. Lasiam zong ka theih tam khollo hi. Himah leh Paschal TuTung te lakhui bawl “Zalmang bang Itna” DVD ka muh a ka zaak akipan hoihsa lua ka hihmanin tuni ciang dong ka phone sungah ka nei a, hun awng ka neih naak leh Earphone zangh lo inzong ka zanhahpih zo veve hi.\nPaschal Tutung zong laphuak lasate lakah kihel hi cih ong zasak pak nuam hizaw ingh. ZCCM Idol ahi Nunu lasakna zong om hi. Amah pen lasak lam a siam ngiat khat hi in, Aw luang kelkel in la hong sa leh suaklu kung teh naleng zong a pulh ziahziah zo liang ding khat ahihi. A dangte bel gen in pan vet dah mai ni, gen ding tam lua! Video kizaihte zong melhoih bek hi lo asiam aa minthang vangvangte hi in, Zotaang kidemna ah a Nihna a ngah zo ek MelHoih Khai zong kihel hi. A lathu tawh kituak a Zatlan kizaih dan zong siam uh a, tulai khangthak Video kizaihte bangin singbul bel a nungak tangval kidelhdelhte dan hi lo uh hi. A standard sang ngiat hi cih pen mu le ucin tel pah ni uteh.\nVideo Trailer: Hong Makaih Aw\nHih ZCCM khui a lei khempeuh a kisiik lo dingte na hipah uh hi. A lathu in hong piangthak sak zo dinga, a thuukna lamah na ngen uh na khuh pah nuam ding uh hi. A lasak Aw na zaak uh ciangin Pasian in mihingte bilnei leh khuaza thei a hong bawl sese pen mi hampha na hihlam na kitel sansan ding hi. Video kizaihte na muh ciangin Zomi te Hollywood a ih kihel nai loh pen Hollywood te supna lianpi ahihzia na tel pah ding hi. Bangbang ahizongin tua teng khempeuh sangin a thupizaw ah, hih khui na leina sum hangin Kalay Diocese ah Zomi RC Siampi kibehlap ding cih thu ahihi. Na sum pen sum manpha ahihlam hong kilangh mahmah ding hi.\nPrevious: Mangdan khempeuh zong hoihkhin samkei! ~ Tual Khan Suan\nNext: Singapore te Security ki limgin mahmah uh


url: =Banghangin makai diklote leh dawimangpa mahmah Pasian in that pahpah lo hiam? ~ MUC\nBanghangin makai diklote leh dawimangpa mahmah Pasian in that pahpah lo hiam?\nBy Dr. Dal Mang\nDear lawmte aw, hih dotna leh dawnna 2na hoih takin na sim sak leuleu un. Bang hangin pasian in Dawi Mangpa’n mawhna a bawl ciilin na that pah lo hiam? Na thatpah hi leh mawhna leh mawhna thamanteng om lo dinga, gentheih haksatna, natna satna leh sihnate om lo ding hi ve’n.\nA kipat ciilin Pasian om hi. Pasian pen na khempeuhte om ma-in om khin zo hi. Pasian ih cih ciangin, Pa Pasian, Tapa Pasian leh Kha Siangtho Pasian ci-in pumpi thum: ngaihsutna khat, piandaan khat, deihdaan khat nei-a, ngiimna khat bek a nei Pasian hi. Pasian in nite, aksite, galaxyte bawl hi. Tua a bawl leitungte lakah hih leitung zongh kihel hi.Hih leitung a bawl ma-in Pasian in sim zawh loh leitung dang tampi a bawl khin hi. Hih leitung a bawl nungin a dang a bawl lai diam kithei lo hi. tua banga aksite, leitungte a bawl ding ciangin Pa Pasian in Tapa Pasian tawh kikupna nei hih tuak hi. Tua hun ciangin Dawi Mangpa pen thudotin kinei ngei lo hi.Tua hun lai-in Dawi Mangpa pen Dawi kici naai lo hi. Vantung mi Siangtho, vantungmi laka lian pen, pil pen, a thupi pen ahi hi. Amah pen Khrist zom liana lian pen, vantunga om khempeuh lakah (Pasian cih loh) a vaanglian pen, a thunei pen ahi hi. A lungsim sungah mawh nopna a luutma-in Lucifer pen Piang Sakpa maai ah dingin Pasian’ sawl bangbang mangin om hi. Pahtawina leh tawisaanna lianpi ngah hi.\nPasian piak meel hoihna, pilna, siamna, vaangliatna leh vantungmi dangte saanga tawi saang zawkna a ngah pen ama pianpih, amah leh amah-a a neih kisa mawk ahih manin, liatzawk nopna, a lian pen hih nopna, Pasian’ dinmun tuh nopna hong nei mawk hi. Hih pen hi mawhna kipatna!\nHih banga Pasian dem nopna lungsim a neih pen Pasian leh amah Lucifer bekin thei hi. Tua laitakin Pasian in Lucifer na that hi leh Lucifer mawhna kuamah’n theihpih lo ding ahih manin, Pasian kimawh sak ding hi. lungsim ngaihsutna nangawn a thei pasian in vantungmite leh leitung danga mite kiangah Lucifer in “hih bangin ngaihsutna nei hi” ci leh kuamah’n theihpih lo ahih manin, um thei um lo thei ding uh hi. Tua ciangin Lucifer in nial henla, “Ke’n tua bang ngaihsutna nei peuhmah ke’ng” ci leh a dik a maan mah a sa tampi om dinga, a khial ngei lo Pasian thukhenna pen a dik lam a thei lo pawl khat om ding hi. Tua ahih manin Pasian in Lucifer ngaihsutna pen a taka gahsuah, a picin dong ngaak hi.\nLucifer in a nuaia vantung mite’n a itna, a zahtaakna, teng uh Pasian kiangah pe nawn lo-a, ama kianga kipe dingin geen hi. Khut khat tawi, khe khat khai banga kituak diamdiam vantung gam ii kithu tuahna pen tu-in kitam kham ta hi. A kilangh tanga Lucifer in Pasian geensia-a, amah a kigeen phat ciangin vantung mite’n awi lo-in, tua bang a hih lo dingin geenpih uh hi. Pasian Tapa mahmah in zongh Lucifer kiangah Piang sakpa in liatna, hoihna, thudikna, leh a thukhaamte ii sianthona, kikheel ngei lohnate lakin geenpih hi. A geenpih seemseem uh ciangin Lucifer lungsim khauh seemseema, Khrist a hazaatna saang seemseem hi. Vantung mite leh leitung danga mite’n Lucifer dinmun a theih chian nadingun vantung kumpipa in a bawlsa mite khempeuh sama, vantungah kikaaikhawm sak hi. Tua munah A Tapa dinmun bang hi-a, Lucifer dinmun bang hiam cihte Pa Pasian in geenkhiatna nei hi. Pasian Tapa in a Pa Pasian tawh tokhom luahkhawm, a tawntunga om, kuama bawl loh-a, amah leh amah thu-a om, a tokhom kiimah sim zawh loh vantung mite a sawlna mang leh ngaaka om ahih thute geen hi. Pa Pasian bek tawh thu kikuma, gamta ahih thu geen hi. Tapa Pasian in Pa Pasian’ theihpihna tawh van leha sunga omteng, leitung leh a sunga omteng a bawl ahihna thu a geen hi.\nTua ciangi vantung mite’n Khrist ii liatna, a thupi pen ahihna thu thei cianin a itnate uh sungkhia-in Pasian maai-ah a kuun uh hi. Tawl khat sung vantung mi dangte banga om mai ding ut napi a lungsim tawnga beithei lo, Khrist a hazaatna leh Khrist dinmun a luah nopna-in tut neih hi. Ama tunga kipia vaangliatna leh tawisaannate hangin a avaanglian zaw seem, a saang pen hih nopna lungsim hong nei hi.\nPa Pasian in thu khatpeuh a vaaihawm ding ciangin Tapa Pasian kikuppih-a, Lucifer kikuppih lo hi. Tua ciangin, Lucifer in bang dinga Khrist tawh kikuma, kei hong kikuppih lo hiam? Bang hangin Khrist pen Lucifer saangin kipahtawi zaw hiam? ci hi.\nPa Pasian maai-a a omna nusia-in lungkim lohna ci tuh dingin vantung mite lakah a pai hi. Ahih hangin vantung mite’ kiangah a lungkim lohna, Pasian’ langpanga na seem ahihna geen peuhmah lo hi. A ngiimna pen seelcip phot hi.\nLucifer phunna bulpi pen ahih leh bang hangin Khrist, Tapa Pasian, in Pa Pasian tawh kikimna nei hiam? Bang hangin amah Lucifer zongh TApa Pasian tawh a kikimin kitawi saang lo hiam? Vantung mite pen a pil a cingh, a tei a thei siam vive ahih manun thukhaam tawh ki-uk kuul lo hi. Amau ut banga suakta taka om sak ding hi, cihte hi-a, vantungmi pawl khat in Lucifer gumin panpih uh hia. A tamzawte in bel Khrist pen Pasian’ Tapa hi-a, vantung mite kibawlma peka pan a om tawntung sa hi. Pa Pasian’ taklamah ding dena, a ukna leh a thuneihna pen tuni dongin geen baan nading khatbeek om nai lo hi ci uh hi. Hih banga Lucifer ngaihsutna leh pasian langdo dinga a kisakna, a nasepnateng thei gige napi-in Pasian in thuak keeikaai hi. Tua banga Pasian in a thuak tentan pen Lucifer in Pasian in ama cih bang a zuui dekdek bangin tuat kha hi. Vantung mite’n kiptaka a panpih uh leh a deihteng uh ngah zo dingin ki ummawh hi.\nA kheem zawh loh a thumaan vantung mite pen humsa-a om silate, ci-in ngawh hi. Khrist ii thupi zawkna, liat zawkna pen saang ngei lo ding in a lugnsim khensat hi.\nSatan ii lungsim tawnga ngaihsutnate Pasian in siang tak in thei hi. Ahih hangin a kilangh tangin sepkhiatna om naai lo ahih manin, vantung mite leh leitung danga mite’n thei lo uh hi. Satan pen bangzah dongin mawh hiam? A mawhna bang zah in lian hiam? cihte theihpih lo uh hi. Tua hi-a, a vantungmi khempeuh , leitung danga om mawhna nei lo mi khempeuh leh hih leitunga om eite mahmah in Dawi Mangpa pen bangzah takin gilo-a, bangzah takin huathuai hiam cihte a ih theih nadingin Pasian in Dawi Mangpa na that maaimang pah lo hi. A lungsima om khempeuh, a lungkim donga a ut a dah-a a om theih nadingin hun leh phalna pia-a, vana kidona a om zawh kum 6000 bang pha ta hi. Hih hun sunga Dawi Mangpa gamtatna khempeuh, kidona, kithahna, sisan luanna, mawhna nam khempeuh kibawlnate vantung leh leitung danga om khempeuhte in mu ta uha, Pasian’ thupina a itna thuukna, a thuakzawhnate mu uha, Dawi Mangpa a mawh sak lo khat zongh om lo hi. Tua hi-a, ni khat ni teh Dawi Mangpa a kihaal tum ding ciangin, kuamah in a thumaan lopi-in Pasian in thukhen hi ci lo ding uha, kuamah’n Pasian mawh sak ngei lo ding hi.\nHih bang ding a deih manin Pasian in Dawi Mangpa na that pah lo hi. Ei adingin kum 6000 sung a sawt hangin a tawntunga om Pasian adingin nipi kaal khat tan zongh sawt nai lo hi. Pasian’ thuak zawhna thupi mah si maw!\nLeitung leh a sunga omte amau leh amau thu-a piang maw ahih kei leh a piang sak om maw?\nDeccan College of Advanced Studies, Pune ah M.A. Archaeology ka sin lai-in College kawm tung mun khatah biangmul bang a sah zawzen, a mul thiapthuap, zawngkuh lu khat oma, tua mai deuh-ah “Our ancestor” ci-in kigelh hi. Ke’n bel ka lungsim ah “Siate aw no ancestor hi mai thei, kei ancestor bel hi lo hi” ka ci hi. Ka professorte khawng leitung mite’ theih-in muhna ah “Khrist in Topa hi” a ci thei naupangno khat saanga haizaw hi mawk uh hi.\nEvolution kihilhna um mahmah uha, ahi lopi khat himah ci uha, ahi gige khat pen himah ci nuam lo uh hi. Tua zawngkuh lu pen a pu uh ahih leh a tu a tate uh bang hi ta ding? Tua zawngkuh lu pen pianna pu leh pate ci-a a umte’n a pianna khanggui a suut uh ciangin khang 30 khang 40 sungate khatbeek zawng leh ngau ahi om lo hi.\nA beisa hun ih theih loh tuaktuak ah evolution thu saangin Lai Siangtho thu umin saang le’ng paidaan kician khat a nei kisuak ding hi.\nA piang sak khat om lo-a, nate amau leh amau-a piang cih bel ahi thei lo thu khat ahi hi. A piang sak khat om hi ci-in um le’ng baih pen hi.\n“Topa’ thu tawh vantungte kibawla, a kam pa-a hu tawh a sunga om khempeuhte kipiang sak hi.” “A pau ciangin piang lel hi.” “Thu a piak ciangin kip takin om pah hi” Psalm 33:6,9.\nHih leitung pen Pasian’ bawl ahi hi. Pasian in hih leitung a bawl khit ciilin hoih peetmah hi. Lei maaitangteng ah mualte, mualneute, zaang leite, guunte leh bualte om kawikawi-a, mun khempeuh uthuai-in etlawm mahmah hi. Tu lai-a ih muh kawllak, mualkeen lak, guam thuukpite, cik lah, dawp lak cihte om lo hi. Sehneelgam cihte zongh om lo hi. Mun saangteng, tulai-a kimu lo singkung lianpi vive tawh kidim hi. Lei maaitang mun khatpeuh pen a kihoih zep pen kumpipa’ huangte saangin hoihzaw hi. Hoih lua ahih manin vantung mite’n nuamsa uha, Pasian na bawlte ah lungdam mahmah uh hi. Leitung tawh kisai a bawl ding, a pian sak ding khempeuh a pian sak khit ciangin Pasian in “Ei tawh kisuunin mihing bawl ni” ci-in “Pasian in Ama meel leh lim suunin pasal leh numei a bawl hi.” Hiah thusim om lo hi. Mihing pen a niamzaw bang hiam khat pana hong piang hi cih nading om peuhmah lo hi. Mihing pen Pasian bawlsa mihing saanga niam zaw khempeuh ahi gamsate, huih lak vasate, tui sunga om ganhingte tunga thu nei dinga a bawl ahi hi.\nMihing in a pawlam meel leh thaang ahi zongin gamtat luheekah ahi zongin Pasian’ meel suun dinga kibawl ahi hi.\nMihing pen a kipian sak, a kibawl tuungin a pilsa, a teisa, a hoih mahmah, geen baang vet lo-a kibawl ahi hi. “Mihing in Piang sakpa’ khut pana hong piankhiat tuungin a din saanga, a pumpi kituak sitsetin om hi. Zawngte banga kuun kheukhou, a khut saau diatduat cihte om lo hi. Adam ii din pen tulai mite’ din saangin naakpi takin saang zaw hi. Adam a kibawl nungin Pasian in gamlak ganhingte a maai-ah pai saka, Adam in tua ganhingte khat khit khatin min pia hi. Adam in tua ganhingte’ minte thei khin hi. A khuak hoih hi. Pil mahmah hi cihna hi. A ciapteh theihna khauh mahmah hi cihna hi.\n4. Eden huan a kici pen bangci bang huan hi-a, tu’n koi ah om hiam?\nEi Zomite’n huan ih cih ciangin ih inn gei, ih inn khang khawnga mun awng neucik khata mehteh mehgah, singkung tuamtuam ih ciinna mun ahi hi.\nEden huan ih cih pen Adam leh Evete teenna inn ahi hi. Tua hun lai-in mawhna om lo-a, khawhun pen tulaitaka khawhun nuam pen ih cih saanga nuam zaw hi den mai hi. Tua hi-a, Adam leh Eve te adingin Eden huan pen tulai-a inn nuam pen, lupna nuam pen ih cihte saanga nuam zaw ahi hi. Amau a buai sak a nawng kaai sak, a pet a deh thei ding bangmah om lo-a, utnana-ah tut theih, lup theih hi pah hi. Singkung nam kim oma, singgah namkim zongh om hi. Bangzah takin nuam ding hiam? A et bek zongh nuam ding hi. Ka neu lai-in ka pa’n ka huan uah neek theih singkung tampi ciinga, tuate hangin inn pen nuam kisa hi. Ka huan ua om ngei singkungte: Kawlsing, singtangmaai, nahtang, meitei sungsan, mikaang meitei, taat, ling-uih, zawngtah, suaklu, tuaiteeng, mangthei, mang kawlsing, haai, leengthei, kawlkaai, hakaai, simaai, lo-uih san kung, a dang tampi om lai. Eden huana om singkung leh neek theih kung tuamtuam a tam daan ding, a thupidaan ding, a nop tuak daan ding kingaihsun zo lo phial hi.\nEden huan pen Topa Pasian mahmah in a bawl a zep ahih manin muh nop mahmah dinga, a sunga om pen leitunga inn hoih pen, huan hoih pena kigeente sunga om saangin a zah tampi-in nuam zaw ding hi.\nEden huan lai zang ah singkung dang khempeuh saanga hoih zaw, etlawm zaw, a duhhuai zaw, cilgial phuul sak thei, nuntaak tawntungna singkung om hi. A gah pen kham leh nguun meel bang hi-a, a ne kha peuhmahte’n nuntaak tawntungna ngah ding uh hi.\nAdam leh Eve te’n mawhna a bawl uh ciangin tua singkung, singgah a neek khaak loh nadingun vantungmi’n cing gige hi. Ne kha le uh mawhna nei napi-a hing tawntung ding uha, gentheihhuai lua ding hi.\nEden huan pen Noah huna tuiciin tun dong leitungah om hi. Kum 1600 vaal sung oma, tuiciin tun ding ciangin vantungah kilato-a, Topa Zeisu hong pai kik ciangin gupna ngah mi khempeuhte liimlangh tuipi tungah dinga Jerusalem thak a luut khit uh ciangin, tua Eden huan, Adam leh Eve omna pen mah, kimu ding hi. Tua ciangin Adam in ama khut ngiat tawh a bawl a zep leengguite mu dinga, lungdam lua-in Topa Zeisu maai-ah bok ding hi. Tu laitakin tua Eden huan pen vantungah om lai hi.\n5. Bang dinga mihingte kheem na dingin Satanin guul na zangh se hiam?\nEve a kheem dingin Satan in ama hihna tawh va pai hi leh Eve in thei pah dinga, kidawm thei kha ding hi. Ahi zonghin a upmawh loh pen guul hong pau ciangin, Satan khutzat ahih lam thei lo-in, na hopihpih kha-a, thuuk luut seemseem ahih manin, a tawpna ah singgah va ne kha hi.\nGuul pen, tua hun lai-in, a pil pen leh a hoih pen ganhing khat ahi hi. Kha nei-in, leeng thei hi. A leen ciangin ni-a te zialziala, a te pen kham kizuut tawh kibang hi. Singgah tamna pen bawk lahah na oma, Eve guak a muh ciangin, guul in aw khum tak tawh na hopih hi. Guul in Eve ii meel hoihdaan leh ngaihbaandaan khawng a geen ciangin Eve in zaak nop sa hi. Mihing tate lakah phat ngai lo kuamah om lo hi. Tua ahih manin Eve in phatna a ngah ciangin a launa teng bei-a, Satan khut sung a tung hi.\n6. Adam leh Evete’n Cain, Abel leh Seth cih loh ta dang a nei uh hiam?\nLai Siangtho in leitunga thu piangteng a gelh hi lo hi. A bu masa pen leh a bu nunung pen kikaal ah kum 1600 bang sawta, tua hun sunga thu piangteng kigelh hi zenzen lo hi. Gup khiatna tawh kisai-a, kihel khateng ii thu a tom thei pena kigelh hi zaw hi. Mi pawl khatte’ thu laigual thum gual li in kigelh-a, pawl khatte thu leuleu pen saupi-in kigelh hi.\nAdam in ta tampi nei hi. Ahih hangin Cain, Abel leh Sethte thu bek kigelh-a, a ta dangte thu kigelh lo hi. Abel kithat lo hi leh Seth ii thu zongh thei kha lo lai ding hi hangh. Tua hi-a, gupkhiatna nasepna tawh kisai-in a khangkhangin kisuut suka, mi khempeuh thu kigelh lo hi.\nAdam in tanu tapa tampi nei-a, tuate amau leh amau mah kiteeng uh hi. Adam leh a tate, a tute, a tusawnte cih loh mi dang kuamah om lo hi. Kum a 50, a 100 a hong pai ciangin pa unau, nu unau hi ta uha, kiteenna pen baih deuh ta hi.\nCain ii zi ahi zongin, Abel ii zi leh Seth ii zite pen a pianpih uh a sanggamte mah hi lel hi. Midang kuamah omlo hi. Cain leh a suan a khaakte pen a pheengphi ngiat, Pasian a langdo ngiatte ahi uh hi. Tua hi-a, Cain suan leh khaakte pen mihing tate kici-a, Seth ii suan leh khaakte pen Pasian tate kici hi. Bang hang hiam cih leh Pasian sawl banga mang a zuuite ahih man uh ahi hi. Cain leh a tu a tate pen zaanggam ah teeng uha, Seth ii suan leh khaakte mualtung lamah teeng uh hi. Pasian ta pasalte’n mihing ta numeite deihin zi dingin la uh hi a kici pen Seth ii suan leh khaakte’n Cain ii suan leh khaakte meel hoih sa-in teenpih uh hi cihna hi.\n7. Bang dinga kham leh nguun, suang manphate leisung thuukpi bekah om se hiam?\nPasian in leitung leh a sunga omte a bawl lai-in a picingsa ngenin a bawl hi. Mihing zongh a picingsa-in bawla, ganhingte, ngasate vasate zongh a picingsa vek hi. Akpi leh aktui koi upa zaw cihte om lo hi. Singkungte zongh a golsa a picingsa vive-a kipicing sak ahi hi. Pasian kam pana a piangkhia singkung masate pen tulai-a ih muh singkungte saangin saangzaw, hoihzaw, etlawmzaw hi. Singte bang taak lua ahih manin suang bang dek phial hi.\nTua hun lai-in kham (gold), nguun (silver) leh suang manphate pen tam a cihin tama, lei maaitangah mun citeng ah om kawikawi hi. Zong le’ng a kimu ding hi lel hi. Leisung pana tawh khiat kuul lo hi.\nLeitungah mi hizah a kiphaakma, tuma kum 300 lai khawngin zongh suang manphate lei thamah kumu lai-a, kham leh nguunte zongh tua mah bangin kumu lai hi.\nAhih hangin, tua kham leh nguun, suang manphate pen mihingte in, tuiciin tunma-a mite’n, amau kipahtawi nading, amau inn leh lo zep nadingin zangh uh hi. A innte uh a hoih thei penin lamin zeem uha, a lungsim sunga om bangbang, a deih a lunggeel bangin bawl uha, kiphat sakna tawh kidim uh hi. Tua pnin, a ut a deihteng nei zo, bawl zo ahih manun “Pasian kisam kei” ci uha, a tawpna uh “Pasian om lo hi” ci uh hi. Kham leh nguun tawh milim bawl uha, a tu a tate uh kiangah tua milimte be dingin hilh uh hi. Kham leh nguun, suang manphate Pasian pahtawi nadingin kizangh lo-a, mihing kipahtawina leh milim bawlna-a kizangh ahih manin, tua kham leh nguunte, Pasian in leisung thuukpi ah seel hi.\nTuiciin tung ciangin, kham leh nguun, suang manpha tam deuhna munte kicim, a tung uah mun dang pan mualte kikhiin in vuk nelh cih bangin oma, tuiciin tunma-a mun hoihteng pen tuiciin tun khit cianga mun sia, mun hoih lo pente suak hi. Ahi zongin a manpha khempeuh a kivukcip hi sam lo hi. America kimuh ciil lamin California gam bangah luidungte ah kham om kawikawi-a, tua khamte zong dinga Europe pana paite teeng suakin America mi va suak uh hi. Tua ahih manin, tuni dongin California pen a hausa pen state khat hi lai-a, mi zongh tam mahmah hi.


url: =Bianka lam ah kilangpanna om zel - TUNGZANG NEWS\nBianka lam ah kilangpanna om zel\nLeitung ah biakna lam tawh kisai suahtatak biaktheihna a om mah bangin, akikhakcipna gam zong tampi mah omin, adiakdiak in Khristiante kibawlsia kawikawi hi. Tuate' sungah India gam pen Democrecy gamlian khat ahih zahin, biakna suahtakna zong anei gam khat ahi hi. A hi zongin Khristian biakna pen mudah mahmah uh a, a khangkhang in Khristian te le Missionary te bawlsia in thatlum den uh hi.\nNung deuh July 17, 2012 in India gam nisuahna lam Chhattisgarh State, Dakshin Bastar district sung a om Jawanga khua-ah Hindu biakna thuzui upna luanglet (extremist) kici mi 15 te in tua khua a om Khristian te zawhthawh thu tawh Pendevi Temple ah paipih in, Hindu biakna bia sakin vuagawp bek tham loin, khua pua lamah hawm khia uh cih thu Evangelical Fellowship of India in gen uh hi. Tua banah June 19,2012 ni-in zong Hindu thuzui mi 150 mahin Jawanga khua mahah Khristian 12 bawlsia leuleu uh ci-in Open Door News te in uh hi.\nJune 19,2012 ni a thupiang pen Chhatisgarh a khristian te kibawl siatna nasia pen hi dingin kiciamteh hi. Abeisa April kha 2012 in zong Belgal ah mi 300 kiimte sivui ding kim lai Hindu te in buaisak uh ahi hi. Tua khua a Khristian te pen Hindu biakna pan khristian a a suakte uh ahi hi. Leitung ah India gam pen biakna nam a tam pen thumna in kiciamteh a, Muslim te 25 million kiim India ah teeng uh a, Khristian te kibawlsiat mahmahna gam khatin, U.S. Commission on International Religious Freedom ten gen uh hi.\nOpen Doors World Watch ten India pen Khristian te ading a haksa gam 50 a ciamtehna sung pan a 32 na ah koih uh hi. Hih banga khristian te a ki bawl siatna pen Khristian a kipia a tam semsem hang ahi hi. Khristian a suak thakte pen a taangpi in nam neu leh Dalits te ahi uh hi. Hia mun ah Pastor leh thungen pawl pen kaal sim in kibuaisak den cih kiza hi.\nReported by: Tongsan Media Group


url: =Handphone ~ Deih Tung :: ZOMI DAILY\nHandphone ~ Deih Tung\nposted on 12 January 2016 at 8:30 pm Lomkholna: Article, Deihtung\nHun khat lai ka khua Valvum ah ka om lai in lawm te tawh ki ciam nuih in nikhat ni teh kei pen tua a suak ding ka hi ci-in ka ki ciam nuih thei zel zel uh hi. Hi dan a ka ki ciam nuih na vuah tu hun a ding ka ngaih sut kholh loh hang in Topa in vision leh theih kholh theih na khat hong guan cih ka khua nung phawk hi. Tua in bang hiam cih leh David Tuang(ka lawm it mah mahkhat) tawh ka ki ho dan te uh leh ka vision neih te uh ka mang ngilh thei nai kei hi.\nKhua ah ka om lai pen khua ta neu a hih man in sum leh paai neih loh baan ah leiding van zong azuak om lo zah dong in kizawng mah mah hi. Video, TV cih khawng pen khat leh nih khawng om pan a, tua zong sum neih loh man in ka en zo ngei kei hi. Video en sun sun leng zong mihau te om dan peuh ki mu a hih manin ei nun tak dan tawh kigam la lai lua hih man in ih nun tak na sung ah ih lung kiat beh zaw thei lai hi. Hih bang in ki zawng mah mah in a ki om kim lai, David Tuang tawh ka ki muh sim in Tu ni pen UN meeting va kah thei ing, cih dan khawng inka ki ho uh hi. US kum pi pa tawh zong ki mu in gam khan toh na ding na ki kum ung, EU meeting, Asian meeting na kah ing,.. cih dan in ka zuau pi uh ka ki gen uh a, pawl khat te bang in hong za leh bel a taak tak a sa bang om liang ding in ka um hi. Hih dan in ka ki gen gen na vuah tu lai tak a tangtung khat om a tua in bang hiam cih leh Handphone a hihi. Khua ah ka om lai in kihop nabiak inn sung ah a hi zong, khua sung ah a hi zong in David Tuang tawhka ki muh teh gam vai tuam tuam tawh a buai dan in ka om den uh a, khut tawh ki piah in phone hong set ziau o, cih dan pian in ka khut uh tawh ka ki piah piah uh pen tu in ka khuanung phawk teh hong tang tung tak pi hi.\nKhualam a ka om lai in handphone tawh phone ki set ding cih thadah, innphone tawh zong mi tawh a ki ho ngei nai lo mikhat ka hi hi. A hi zong in ka lung sim leh ka lam et na ah nikhat ni teh handphone tawh ki ho lua ding cih ka mit kha in a mu khol na hi gige hi. Khua lam a khuttawh ka ki piah ziau uh pen tu dong in ka mit kha ah mang nawn lo hi.\n2008 kum kum bei kuan lam a hi diam tel lian keng, gam sung ah ka nasep na ah thothak lua ki sa in ka ih mu thei kei a, tua lehka phone hong ging in a phone banbat ka et leh ka theih ngei nai loh khat na hi a, hello kua na hia? ci in ka dot leh David Tuang na hi a, nidang a ka khut uh tawh ka ki piah piah uh pen tu in atak tak in ka handphone tuak uh tawh ki ho ta cih ka nih tuak un ka phawk uh tak teh kaki gen keei uh a, nuam ka sa mahmah uhhi. Tawlkhat sung bek phone tawh ka ki ho uh a, tu hun teh Topa hoih na in ciang tan om lo ih cih mah bang in Handphone bek hi nawn lo in Internet nuam tak inka zang ziah ziah ta uh a, Facebook, Gtalk, Viber….cih dan te tawh ka ki thu za to to lai uh hi. Hih bang a a sen sen in hong khangto sak pa in hunkhat ni teh na hoih hong pia lai ding a, Topa minthang na ding in nalian pi hong sem sak lai ding hi ci in ka lam en to to lai hi.\nBang hang in hih ka ki ho na uh hong gen dih dih ka hiam cih leh Upna, lam et na, muhkholh na te ih neih tak teh Topa in tua bang teek teek in hong tang tung sak hi cih kei tung pan in ka teci pan na a hihi. Handphone bek hilo in Adang van tuam tuam na tam pi te zong ka lam et loh zah dong in Topa in hong pia hi . Ei te lam et na sang in a hoih zaw hong pia in ei a ding in a hoih pen a hong gel sak ih Topa muangpeuh leng na khem peuh a haksa om lo in a mawk na in hong pia hi.\nTopa hoih na te lung ngai ngai in a ma thu pha te sim sim peuh leng Topa thu pha ih tung ah ih sim den zo ding hi. Khat khit khat in thu pha ih sim toh toh theih na ding in Topa tung ah na lian pi lam en in ih mit kha tawh mukhol ni.\nTopa hoih na te ka muh tak teh ka lam et na hong lian sem sem a, mai lam a ding na lian pi sem zo ding inka ki lam enlai hi. Nisim nai sim in Topa hoih na pulak in Topa hoih nate lai a, a at khia zo den ding in Topa’n hong om pih ding hi cih ka ki lam en hi. Mailam hunte a ding ih mit kha ah mukhol in bawl khol in hi leng ih tak tak ah zong asawt lo in ih mu ding a, ih deih na bang ih ngah ding hi. Na up na zah zah ngah ding na hih man in Topa kiang pan na lian pi lam en in, nang a ding in Topa neih sa in bang mah gen tham vet lo hi. Tua a hih manin Topa in ei te a ding in Nahoih tam pi hong koihsak khol hi cih thei kawm in Topa thu pha leh a ma vangliat na tawh ei te tung ah a ma hoih na hong tung dingin lam et na lian pi tawh ih nutak na ah manawt ding hi hang.\nLunggulh na, tup na ki cian nei a a han ciam mi a ding in hih leitung ah a piang zo lo ding a om kei hi.\nPrevious: Thu nengtawng (12 Jan 2016) ~ Zomi Quavadis\nNext: ZRDP Pu in Zi nei ding\nMalaysia leh North Korea: Misi luangkhat leh mihing 9 kikhekding ~ ZD\nNumei Pasal liangko kikimna (Gender Balance)\nKa Kiginna (Readiness) ~ Evan. Suangh Dal\nPakistan ah Sunday kikhop laitak Suicide Bomb ki sukham in mi 9 si, 57 liam\nThuthak tomkim ~ The Tedim Post (21 Sep)


url: =The Aafia Siddiqui I Saw - by Abu Sabaya\nThread: The Aafia Siddiqui I Saw - by Abu Sabaya\nRe: The Aafia Siddiqui I Saw - by Abu Sabaya\nLast edited by IB-Staff; 09-29-2008 at 07:07 AM.\n:'( wat and absolutely heartbreaking story. who is this michelle malkin ? her blog is absolutely disgusting\nLast edited by fatima_01; 08-24-2008 at 10:32 PM.\nBy SlaveOfGod in forum World Affairs\nBy Witness_to_it in forum World Affairs


url: =Malaysia, KL Sentral leh Setapak kikal RM950 angen Taxi Driver khat kiman :: ZOMI DAILY\nposted on 8 October 2017 at 4:10 pm Lomkholna: Malaysia, News, Sawltak, World\nMalaysia, Kuala Lumpur khuasung ah athumanlo in agamtat, Passenger te tungpanin sum uangtak in angen Tax Driver khat kiman cih NST pan kiza hi. Hih Taxi tungah atuangpen Bangladesh gammi 2 hi a, KL Sentral panin Setapak apai uh ahihi.\nKL Sentral panin Setapak pen gamla hetlo, 10 km khawngbek hi a, ahi zongin Taxi asaap RM950 tak tungsak cimawk hi.\nLand Public Transport Commission (Spad) te’n agenkhiatna ah Special Force te’n amanlang in tua Taxi Driver pen kankhiapah uh a, ki mankhia theita cihi. Police Report akibawl khitciang in palik te’n kanpah uh a, Thursday (October 05) ni in aki mankhiathei ahihi.\nAthumanlo Taxi Driver pen kum 30 gualpawl hi a, ami leh Taxi kimankhawm in, thusitna kineiding cihi. Tuaban ah Taxi Operator tezong thudotna kineiding cihi.\nTulaitak tua Taxi Driver papen kikemcip photin “Section 75 of the Land Public Transport Act 2010” thukhun tawh thu kibawlding a, amawhna kiciantak in akimuhleh RM50,000 ki liausakthei a, thongzong kum 3 ciangbang kiatheiding cihi. Thong leh liausum anih inzong ki piasak theiding hi.\nPolice Report akibawlna ah hih Bangladesh gammi 2 tepen Kuala Terengganu panin Kuala Lumpur zuanin Bus tawh apai uh cihi. Kuala Lumpur, KL Sentral panin Taxi kawm uh a, Setapak zuanin atuang uh ahihi. Taxi atuanna kikal agamlatna pen 10 km khawngbek himahleh Taxi Driver pa’n RM950 tak tungsak cimawk hi.\nTaxi atuanma in mikhat ciangin RM50 ta ci’n aki thukimsa uh himahleh aphual atun ciangin RM950 tak angen sukziau cimawk hi. Apai nading uh Setapak atun ciangin sum tampi anget ciangin ki kamnialpian uh a, ahi zongin Taxi Driver pa’n a mawtaw sungah singkhuah leh siktawn khawng misatnading kengmawk ahih manin, Bangladesh gammi 2 te’nzong nialnial nawnlo in angetzah apiakkha uh cimawk hi.\nTaxi hawl te miginalo tampitak ommawk hi, ahih theihleh GrabCar, GrabTaxi leh Uber temah zat huaizaw hi. Tuatezong muanhuaipen cih hituankei, buanna tampimah kizaza khin veve. Ahi zongin Taxi mawkmawk te sangin muanhuaizaw khading hi. Banglokhat ihtuahkhak lehzong Booking ihbawlna panin Taxi Plate Number ompah ahih manin, kankik baihzawtuam dinghi. Sawltak #zomidaily\nPrevious: Lamka Crusade lawhcing takin kizo ta ~ Sia Do Khup\nNext: Malaysia, Shah Alam vengsung ah Myanmar gammi khat alawm te’n thatlum


url: =2014 Census Laaihawm (Guun Gaal Zogam)\nTutung 2014 Kawlgam Milipsimna (Census)-ah "Zomi" I' hihna maantak gelhciat lehang minam' phattuamna piang ding-in lamen ciat I-hih man-in athei-tawh atheilo-tawh kei-a kipan amunmun, aphualphual-ah maa kipang ngeingai-a, minam buppi' ading lawhtaak alian phapi hong tunkei phial zong-in Hih bekbek-penzong alungkimhuai, "minam kithei kim" ahihlam I' theihthak bekbekzong kimeet mahmah-in ka-sehhi.\nHih Milipsimna-tawh kizuui-in USA-a ateeng Pu Haatlangh' suan sungpan-in Laaitui Khuami ka' tupa Pa Langh Sian Khai-in, "Guun Gaal-pen abeisa hunte-ah hongki painelh zeelzeel ahihman-in bangbang hileh laai honggelh inla, akhong-in hawmkhia lehang," ci-in phuluum phuul nading hong patlet ciang-in keizong laai gelhsuk pah-in ZCD Thuzeekpi, GZA Thuzeekpi-Huh, ZIS Lutangpi (aseem khinsa) leh LZI Lutangpipa lak-in amau' muhzia ka' ngen-hi. Amaute-in hong paakta keiphial zong-in nialna leh sia sakna hong neilo ahihman-in khamuang tak-in kana kipan uhhi.\nLaaihawm-pen anuai-ah kahong thuahbelh-hi.\nHih Laaihawmna-ah kipawlna min-hiam khatbeek bih/tawphah kinei lo-a, kuamahzong zawn selo-in akithuza leh amapang khawmpak anuai-ateng ahihi:\nPa Langh Sian Khai (Laaitui ~ USA): Kawlsum Tuulza 2.3\nPa Hau Baan Nang (Pa Hau, Heilei ~ AUS): AUD 100\nPa Cii-Pau (Pa Pau, Tungzaang ~ AUS): AUD: 50\nTg. Khup Lam Thang (Thangpi, Haopi/Haupi ~ AUS): AUD 60\nTg. Suan Sian Lian (Tg. Sian, Anlangh ~ AUS): AUD 50\nZokhai (akisam zahzah dimding, akizawhsiang khitteh seppihte' tung-ah pulaak ding-in hawilaai).\nHihteng aki tawphah ahihi. Tanu mun-ah hongpang Laaitui Siamsin Kipawlna pan-in mawtawsaikel-tawh mi nihta kithuah-in zinkhia khinta uhhi. Adiak-in Teizaang kual-a zinlehvaak nading-in Heilei Khua-a ZCD Upate-in zattangzaang hong guan uh-a, khutkiletkhop kipatna lim kimu thei-hi. Guun Gaal khuate khempeuh baan-ah sanggam Ngawn (Falam Township) sung-a khua 12 (aminte hong nua-khah kiikni'ng)-ahzong ahawmkhia ding-in kuankhia ta-hi.\nAzenzen-in "Guun Gaal Thelnah Leeng, ko' khua-ahzong akihawm nading ???-tawh hongpang nuam-ing" aci I' omleh Tedim mahpan-a aki copy ahihman-in ahun laplaai-a, Laaitui Siansin Tanute nana leeng pahding uhhi. Hihpen minam' ading-a pantheihna omsun ci-a aki mapang hi-a, Zomi minam kipawlna-a kipan kipawlna khatpeuhpeuh demna leh kitukalhna khatbeek omlo-hi.\nThuumna: Kawllaai khet siamlo kahihman-in "kaat -ah Dah-Dwey tatding Ta-Wam-Po tawh tat" kahihman-in hongna telsiam un.


url: =Dahna Pulakna: Mangpha Pa Stephen Pau Suan Kim @ Kimpu, Kum 41 (Naulak beh) :: ZOMI DAILY\nposted on 5 May 2017 at 11:50 am UTC+9:30 Lomkholna: Dahpihna, News, Tonzang, ZIUSA, Zomi\nZomi Innkuan USA, Inc. (Date : 05/04/2017)\nDahna Pulakna : Mangpha Pa Stephen Pau Suan Kim @ Kimpu, Kum 41 (Naulak beh)\nUSA gam, Iowa State, Des Moines khuapi a teng Pa Stephen Pau Suan Kim, Kum 41 (Naulak beh) in a beisa April 21, 2017 ni-in mi gilo (Robbery) te khutlumtawh mulkimhuaitakin mual ong liamsanvat cihthu izakmanin ZomInnkuan USA kipawlna in nakpitakin kidahpih, ki lainatpih mahmah hi.\nPa Kimpu pen Zogam, Tonzang Khuapi ateng hi-in Nuntak khuasakna anuamzawding lunggulhna tawh abeisa 2009 kum in a zi tawh USA ongtung uh ahihi. USA a tunkhit Pasian thupha ta Pasal 3 ong nei uhhi.\nInnkuana Pasian thuphate simkhawm laitak, mailam nuntaknading masuan tuamtuamte azopteklaitak un Innkuansungah Papen, nisimnuntak nading a zongpipenin hicibanga ong nusiat vatmawkpen Ki khasiatpih, na kisakpih mahmah hi.\nPa Kimpu pen USA leitang tunga ong nusia Zomi sanggam laizom khat hihnatawh lainatpihna, Dahpihna lahna in Zomi Innkuan USA kipawlna in Paakkual khattawh Mangpha khakna kinei ding hi.\nPa Kimpu tawh anunungpen hunzatkhopding pen ongtungding May 6, 2017 (Saturday) ni-in RC pawlpi ngeina tawh a nunungpen Biakpiakkhopna leh hanmual ah vuina kinei ding hi.\nI it mahmah i sanggampa Pa Kimpu ongnusiatna hanga adah akap, alunglengkhuangai a innkuanpih a zi a tate, pianna Tuunnu, Pianpih sanggam laizomteng leh khuapihtuipih tanaumeltheih, Pawlpimi, Zomipih akuamapeuh tungah ibiak Vanglian Pasian khasiangtho in aluang khituite ong nulsakhenla lungnoptawldamna ongguan kimciat tahen cih Zomi Innkuan USA kipawlna in thu kongngetpih uhhi.\nPrevious: Thu Pulaakna: Zomi Innkuan USA Kumcin Khawmpi 2017\nNext: Innpi (Hluttaw) thuneihna bulpite ~ Bob Tuangpi


url: =Hluttaw sung tung Zomi Aksipi khat (Part 1) :: ZOMI DAILY\nposted on 7 February 2016 at 9:24 pm Lomkholna: Cinsianthang, News, Politics, Zomi\nBy Sai Tun Aung Lwin, The Ladies News Journal (Feb. 5, 2016)\nA tungin bel Nay Pyi Taw ka zinna ah amah tawh kimuh ding ka geel kei hi. Ka paima deuh ni khat lai-in BBC thudotna ka kihel kha a, “Daw Aung San Suh Kyi President hi leh ut ing. Tu leh tu buatbuatin a pian pah theih kei leh zong amah tawh khut kilen den ahi Zomi makaipipa hi leh ut ing. Amah zong Pyithu Hluttaw sungah zawhna angah khat mah hi…” cih thu Zomi khangno khat in BBC a akuppihna ka zak a kipan kimuhpih ding ka khensat hi.\nPyituh Hluttaw akipat ding nikhat a sap ni-in Nay Pyi Taw khuapi ama zinbuk ah ka va pai ciangin ka mai a media thukan khangno khat tungah dotnate maitai leh thanuam takin ana dawn laitak ahi hi.\n“Kei The Ladies News Journal pan hing…” ka cih lian leh maitai takin ka tutna ding hong hilh pah lian hi. A maisuah panin kum thu ah upat khit zia kilang mah ta leh Zomi minam adingin pianpih tanvo hamphatna bulpite kim takin ngah nading bek tham lo kum tampi sung gamsung tualsuak gam mite’ tan ding hamphatnate ngah theih nading lametna tawh atawpna hun lem khahsuah loin 2015 kiteelpi ah kuanglui-in Pyituh Hluttaw sung a hong tung ahi hi.\nAmah pen politics lamah akhangham leh apicing khat hi-in khang tampi sung ukcip bek athei dictator galkap mangte’ mai ah hangsan takin tualsuak mite’ tanvo ngah dingte pulakin a ding kip den “PU CHIN SIAN THANG” ahi hi.\nA phut khat politics tuihualte i et ciangin Paliamentary Democracy, Mah Sah Lah Party khat ki-ukcip hun, Nah Wah Tah leh Nah Ah Phah galkap mangte ukcip hun leh U Thein Sein kumpi hun cih bangin kumpi hualpi 4 sung bang lungkia lo a gam leh minam adingin nasempa ahi hi.\nAma tangthu sut ding hi leng Zomi kici mite’ minam vai khanlawhna leh tuhun Myanmar gampi hong pianna Pinlong tangthu tawh gen kop loh phamawh hi.\nAmau leh amau Zomi akici minamte pen Kawlgam lamah Chin State, India gamah Mizoram State leh Manipur State cihte ah om uh hi. Pinlong thukimna suaikaite lak pan Pu Thawng Za Khup zong Zomi ahi hi. Pu Chin Sian Thang in gam leh minam adingin asep kipatna zong hih hun tawh kizom hi.\nBogyoke Aung San a sih khit ciangin Pinlong thukimna sung a kihel thute pen 1947 kum Thukhun sungah Federal vai leh mual mite’ ngah ding tanvo leh hamphatnate hong kihel lo pah malam hi. Thukimna sung a om bangin kum sawm sungah Federal vai ngetna awte kiza pah ziahziah a, tan sawm zo khinin University alut ding Pu Chin Sian Thang zong gam leh minam vai sep ding lampi kihong ta ahi hi. University a lut phet 1960 kumin Chin Students Union President dingin kiteel pah hi. Tua akipanin tualsuak minamte vaite ah hanciamin mapang toto hi.\nAhi zongin ahanciamnate pen taksuak pah zo lo hi. Taunggyi Khawmpi tawh kimematin minam kim kihel kamkupna khat 1962 kumin Yangon khuapi ah akibawl laitak Galkap Mang Ne Win makaih galkapte in gambup thuneihna khempeuh abuluah man ahi hi. Tua tawh kizui-in tualsuak minam makaite tampi tak in mat leh hen thuak uh hi. Tua hunin kiman nai lo hi mah ta leh gam leh minam adingin tawl nga loin a sepna hangin 1974 kumin kiman a, kum 4 val sung gilbem ah kikoih hi. Tua bangin galkap ukcip hun sung tawh kigawm vekpi gilbem ah akikhum 10 vei val pha hi. Gam leh minam ading mapanna manin mat leh hen thuak kawmkal ah B.A, BBL (LLB) cih bang pilsinnate zo thei veve hi. Tua bang kawmkal ah a lunggulh den politics tawh kisai sang bel a kah kha lo suak hi.\n1988 Gambup Buaipi kum khit ciangin 1990 kiteelpi ah Zomi National Congress phuan hi. Zomi kici minam pen minam picing a kiciapteh nadingin nakpi-in hanciam hi. U Ne Win hunin Chin minam 53 akiciaptehna lakah mihing tul zanih val om a, Pinlong thukimna ah suai akai Zomite pen Zomi min tawh kumpi ciaptehna ngah kha lo uh hi. (Tua hun lai-in Chin Hills Act kici sungah kihel khawm ahih manin Chin minam palai sungah Zomi suaikaite kici suak ahi hi).\nTua hun lai-in Zomi kici minamte adingin kumpi theihpih nading zong kihanciam ahih manin Chin State sung a om minam dangte’ mawhsakna zong tampi kithuak hi, ci-in nidang lai hunte Pu Chin Sian Thang in gen hi.\nTua bang kawmkal ah amau mite’ hon tenna Tedim leh Tonzang ah mipite’ thapiakna ngah ahih manin kiteelna ah gualzawhna ngah hi. Minam khat a kiciapteh nadingin kiteelna ah zawhna ngah ding leh mipite’ thapiakna ngah ding pen kinak sap mahmah hi. Himah ta leh kiteelpi ah zawhna a ngah NLD in kumpi sem kha loin gam vai hawm theihna ngah lo banah ZNC zong galkap kumpi’ etcik khat suak phot hi.\nZomi National Congress (ZND) in 1990 kiteelpi ah zawhna angah party-te kipawlkhopna UNLD ah zong kihelin NLD tawh mapan khopna ah hanciam pah tinten hi. Tam veipi mat leh hen thuak hi. Galkap kumpi langkhat ah mipi bulphuh nasepna lianpi khat ahi zawhna ngah MP-te in Hluttaw asap theih nadingin aphuat khiat uh CRPP ah zong lawp takin kihel toto hi. Tua hun lai maitang 3 kimuh khopna (Galkap, Democracy lawmte leh mual mite) kihona apian nadingin akiphuan United Nationalities Alliance(UNA) ah ZNC zong thanuam takin kihel hi.\n“Tua hun lai-in ci leng nisa kha sa nuai ah NLD tawh lau-in akitaisan kuamah ka om kei uh hi…” ci-in nidang thute lungduai takin hong sut ngelhngelh hi.\nGalkap ukcipna deih loh manin nek zonna nasep kikhak tansak cihte, gampua paina Passport ngah lo cihte banah piang asak nawn loh uh ciangin inn kisuksiatsak ding ciang zah dongin galkap kumpi in bawl uh hi. 2008 Thukunpi sang zo lo ahih mah bangin 1990 kum a zawhna angahpih party-te tawh pumkhat suakin 2010 kiteelpi ah ZNC in kuang lui lo hi.\nA taktakin NLD makaipi Daw Aung San Suh Kyi in a gengen Pinlong Khawmpi 2 Veina zong ZNC in aphuan khiat ahi hi. Aung San Suh Kyi inn sung pan huang pua apial theih ma 2010 kumin Kawlpi ah ZNC Party kumcin kibawl hi. Tua munah hong pai 1990 kum a zawhna angah minam party tuamtuam mihing 108 tawh Federal gampi hong pian theihna ding lamenin Pinlong Khawmpi 2 Veina hong pian nading thukimna leh suaikaihna thute pen NLD palaite tawnin Daw Aung San Suh Kyi khutah muanna tawh ki-ap hi. Bogyoke Aung San tanu ngiat in Pinlong Khawmpi 2 veina hong makaih ding deihna lianpi hi pen hi,ci hi.\nDaw Aung San Suh Kyi hong suahtak zawh 2012 Kaallak kiteelna ah NLD in Hluttaw sung lut theihna ding hun lem hong ngah kik hi. Tua tawh kituakin 1990 kiteelpi ah zawhna angah minam party te in zong gam vai ah kihel ding hun lem kingah kik hi. 2012 kum ZNC Party in kumpi theihpihna a nget ciangin election commission makaipi U Tin Aye in Zomi cih minam min pen minam ciaptehna 53 sungah kihel lo hi, ci-in hong nawlkhinsak hi.\n“Tua ciangin gamsung gampua a om Zomi kici minamte hong gamtang litlit ciat uh hi. ZNC panin mite in Chin hong ci mah ta leh ko Zomi kici ung, cih thute bulphuhin laigelh siam mipil Thein Phe Myint leh adang mipilte’ laigelhte kaikhawmin Zomi a om zia thu leh la kicing tawh kipuak kik a, tua panin kumpi theihpihna hong kipia hi,” ci-in makaipi ahih kei leh zahtakna a ngah mite’ min mai ah akikoih ‘PU’ cih kammal angah Pu Chin Sian Thang in gen hi.\nParty in kumpi kipsakna a ngah khit ciangin 1990 kum a zawhna ngahpih sanggamte tawh khut kilenin nasep kipan hi. ZCD dinmun panin Gambup thukhunpi pen puah pha ding maw, athak gelh ding maw, Hluttaw sungah puah ding maw, Hluttaw pua lam gamvai kikupnate ah gen ding maw cih thu kikupnate ah NLD leh 1990 kum a zawhna ngah sanggam dangte tawh cik takin kikum khawm pah hi. 2014 gambup milip kisimna hong om ciangin Zomi min tawh minam kician khat a kumpi ciapteh theih nadingin mingelh ding hanthotnate ah lawp takin kihel hi.\nAhi zongin milip kisimna mi phazah gina takin tangkona hong om loh ciangin ZOMI kici minam bangzah pha taktak cih pen kithei zo nai lo suak hi. Hih Zomi kici min tawh minam khat a kumpi ciapteh nading nasepna hangin adang Chin party te mawhsakna mah kiphukha toto hi.\nAmah Pu Chin Sian Thang ngiat mah kihelin apianna Tedim leh Tonzang khuapi uk sungah kuang lui uh a, mun 6 bangah zawhna ngah uh hi. Kiteelpi ah gualzawhna a ngah khit phetin BBC tawh holimna ah kum 77 bang a pha puteek khat in zawhna angah pen amipih asapihte in Zomi adingin akipiaknate thupisan mahmah ahih zia kilang hi, ci-in media interview te ah ZCD khangno khat Pu Anthony in ZCD zawhna ahang gen hi.\n(Laigelhpa in Pu Chin Sian Thang pen Kawl lai tawh, “Zomi Thuyekaung = Zomi Salpha” hong cihsak a hih munah Aksipi ci-in hong kilet ahihi. Kawl lai sim theilote khualna tawh Zokamin TEDIM POST TANU ten hong kiletkhia ahi hi).\nPrevious: ZAM Thupuak :: 07 February 2016\nNext: Bangteng gen khongding! ~ Dimno’ Pa


url: =Global Buanli Family: Tulaai Leitung Thuthang Tuamtuam Updates Jan 31,2014\nTulaai Leitung Thuthang Tuamtuam Updates Jan 31,2014\nZomi Census 2014 leh Code 914\nOngtungding March –April khasung kawlgam a kibawlding milip kisimna Census ciang Zomi te anengneng in kikhen nawnlo in Code 914-Other acihna mun ah Zomi gelhding Iminam makaaite in mipi tung ah onggenkhin zo uh ahihi.\nHih thu tawh kisai in Minam makaai ahilo akitei tangsak leh Pawidawi vei pawikhat in Other-914 ah koih lehang Rohingya tetawh kibang in minam neilo suakding ci in a upmawh thu uh amawk genkawikawi Dotloh Sia nengneng pawlkhat om hi.\nRohingya tetawh kibangding acihna mun ah itelding in Code 401-Chin hi a haikisa a inuam huaihuai 4 tawh akipan Code nei Zo,Sihzang,Teizang,Tedim,Saizang cihte ah ikoih leh Rohingya tetawh kikim a kumpi ongkoihna hizaw hi. Banghang hiamcih leh Rohingya ten gamneilo in Rakhaing gam ah beel uhhi. Tuamah bang in aTung a 4 tawh kipan Code tengzong Chin abeel hi a gamneilo ahihman in Rohingya status vive ahihi.\n914 Code ah Zomi ci in igelh takciang in Zomi ihihna ongkilom lahding a Rohingya tetawh Igelhna mun akibat hang Zomi-Rohingya laaimal akibat loh mahbang in minam zong kibanglo a gammi hihna zong kibanglo hi. Zomi te peen Burmese minam a om ma a Kawlgam leingak minamte ihi a Rohingya te peen koi mah a talo Bangladesh pan Rakhaing gam ongleet mivaak thaap te ahi uhhi.\nTuaban ah 914 mun ah minam min agelh teng minam kibang cihna hilo a Code numbet kumpi te piakkholh teng adeihlo kheempeuh in gelhtheih ahihbaan ah tuamun a gelh kheempeuh NRC a kaang kipiading cihthu kawlgam thukhunpi ah omngeilo hi.\nZomi adeihlo MP khat interview akibawlna bang ah 914 mun ah Zomi ci a a gelhteng Rohingya tawh kibang a NRC akaang kipiading hi cimawkmawk pong in mitlim lang bulh leemlaam ahihciang kenbel theisiam ing. Ahizong in aminam pihten zato lak leh deihsak huai kasa hi.\nTua ahihman in Zomi kheempeuh in Code numbat 914 ah Zomi ci in igelhding lunghianglo tak in khensat in ikiim ipaam a a ampau pau te tawh buailo in imanawt kimding ahihi.\n· Kachin gam Mumaut, Mansi township sung teng ah Jan 30,2014 nithapaai phial in KIO gaalkaap te leh Kawlgam gaalkaap te nasia tak in kikaap uha, munkhat beh ah hilo in munli bang ah kikaap uhhi ci in Khua sungmi gaaltaai te in Jan 31,2014 ni in genkhia uhhi.\n· Mandalay Division Minister U Ye Myint Tuanna mawtaw Jan 31,2014 ni in Shan gamtawh kikaal Nawngcho khuasung ah amikitheilo pawlkhat in Bomb nasiah in Minister pa bel liamsamlo napin adang mithum liam uh a khat naakliam mahmah hi. U Thei Sein kumpi sepzawh Minister akisuam masa peen ahihi.\n· Tuma Kum khat le alang laai a President U Thein Sein in akhawlsak Kawlgam Irrawaddy gun kapi akhaaktan China Power Investment CIP company te in nasep nading tawh kisai amun a omte tawh maaitang kingat in kiho nuam ung ci in Kachin minam kipawlna KNDG te Jan 31,2014 ni in heel uhhi. Hih tawh kisai in KNDG ten muak bilbel uh a ahizong CIP ten onggen mapek un nasemsem uhhi ci in genkhia uhhi.\n· Central African Republic CAR te khuapi Bangui khuapi sung ah Christian leh Muslim kikaal buaina Tuesday Jan 28,2014 pan 31 nidong nasiatak in piang a kuamah in khenzolo ahihman in ni 4 sung in mi 41 si in 71 naakliam uhhi.\n· Leitung a Mawtaw bawl company lian peenpeen ahi Toyota Company te in USA gam zuaklianding a Dealer a kikoih Toyota Camry 36,000 atutna lumsakna hoihlohna hang in zuaknawnlo photding in Jan 31,2014 ni in khensat uhhi.\n· Pakistan gamte te Gaalkaap mangpi leh kumpi lui khat ahi Pervez Musharraf January 2,2014 ni in Inn a akikhumcipna pan thukhenzum pai a paina lamlaaizang pan ka awmna zato kilak nuam ing ci in zumkahlo ahihman in Pakistan thukhen zumpi te in Jan 31,2014 ni in matding in thupia uhhi.\nPosted by Thang Khawm Pauzomi at 12:53 PM


url: =Nupa thakte theihding. - Laibu Saal\nHome > Thuluui/Articles > Nupa thakte theihding.\nNupa thakte theihding.\nNu ngak khat leh tangval khat nupa hong hih tak ciangin a mawhpuakna uh hong tam sem sem hi. Eima lungkimna bek tham lo in kawppihte’ lungkimna ding zong ngaihsut sak kuul ta hi.T ua banah pasal lam leh zite lam innkuanpihte lungkim na dinga om siam kuul hi. Hih te mi tampi ten haksa sa in kikhen lawh thei uh hi. Tua ahihmani hih ding leh hih loh ding khensiam ding thupi hi. Pawlkhat leu leu in a hoihnate thei napi in zui nuam lo vet se uh hi. Tua bang na tuah khak loh nang thu tamlo kikum dih ni:\n- Sex a thupi pen hi lo:\n- Sex pen nupa bukimna khat himahleh a thupi pen hi sam lo hi.\n- Sex hanga kiteeng kihi lo cih theih ding hoih hi.\n- Nupa cih man azan sima sex zat ding hi khin sam lo hi.\n- A khengval lua na khempeuh hoihlo hi.\n- Mihing cidamna kibang lo thei ahihmanin cidamna zong ki theih siamsak ding thupi hi.\n- Khatvei vei sex zang se lo in kitawp leh kikawi khawng phazo lua lel hi.\n- A thupi pen khat leh khat ki theih siam na neih ding ahi hi.\n- Khat leh khat a ki thei siam lote angkawm cih khawng om nuam deuh uh hi.\nMai lam hun ngaihsun ding: Kiteenna hun hong bei in zingsang khua hong vaak ciang mailam hun ding a kihta tampi om hi.\nPawl khat in lah kiteen ni hong sawt tek tek ciangin nuamsa lo sem sem thei uh hi. Tua bang dan lungsim na neih khak leh patau se ken. Kiteenna pen mumang leh ngaihsutna bek hi lo hi. Kiteenna bang ahi hiam cih a thei siam dingin na lungsim bawl zaw in. Hangsan takin na mailam dawn tuah ngam lel in.\nNa khatpeuh a lungdam huai lama ngaihsut siam kisin zaw in.\nKitai ding Ahizongin……. Kitai pen hoih peuhmah lo hi. Ahizongin nupa kitailo kiuhkeuh cih pen om khollo ding hi. Tua ahihmanin kitai unla, ahizongin tua kitaina pen a hoih lam in zang siam zaw un. Na kitai ciangun hun paisa a hehna te thaksuaksak se kei un. Tua dingin na lei uh kem siam un. Na kitai khitciangun hehna a damask masa ding kituh in kidem phi al un.\nKo ci lo in Ei ci zaw ding: Nupa hih khitciangin Ko cih kammal zang nawn lo in ei cih kammal zat zawk ding thupi hi.\nTua banah kawppihte zia tawh a kituak dingin om siam(adjust) kuul hi. Nang zia pawlkhat paikhia in ze thak na neih ding zong kitangsam mai thei. Nang’ thu bekin nakhempeuh paipih lo in na kawppih dong zel in.\nA lungsim paizia kheel sawm se ken: Mi khempeuh in pianpih lungsim paizia khat kinei hi. Hih pen kheel hak kisa mah mah hi. Tua ahihmanin hih kheelsak na sawm leh na kikal uh buaizaw ding hi. Na pasal lungsim kheela na ut dana omsak na sawm sangin na pasal lungsim tawh kituakin om sawm zaw in.\nKiteenna ah na hihna diktak kilang ding hi: Nungak tangval lai leh lawmkingaih hun lai in mi a tamzaw omdan hoih uh hi. A hoihlohnate uh ahi thei zahin im nuam mawk uh hi. Ahizongin a hihna diktak pen ki imcipzo tuanlo ahihmanin kiteenna ah hong kilang khia veve hi.\n~ Thangpi Naulak\nItem Reviewed: Nupa thakte theihding. Description: Rating: 5 Reviewed By: Cinpu Zomi


url: =Malaysia, Klang Valley sungteng Monday ni tui pailoding ~ ZD :: ZOMI DAILY\nMalaysia, Klang Valley sungteng Monday ni tui pailoding ~ ZD\nposted on 17 December 2016 at 1:54 pm Lomkholna: Malaysia, News, Sawltak, World\nMalaysia, Klang Valley sung aom veng 814 sungteng ah hongtungding Monday (Dec 19) niciang in puahphatna Maintenance Service neiding uh ahih manin, tui pailoding cih Rakyak Post pan kizasawn hi. Hulu Selangor, Bukit Badong aom Tenaga Nasional Bhd (TNB) Main Entry Substation ah puahphatding akisamteng Maintenance bawlding uh ahih manin, tui asiading ahihi.\nNational Water Services Commission (SPAN) thuneite genkhiatna ah Monday ni nai 16 sung tuisiading cihi. Sungai Selangor aom tuisiansuahna Water Treatment Plants ah puahphatna kibawlding ahih manin, hihhang in Klang Valley sungteng tui asiatlawhding ahihi.\nTuapen Monday zingsang 8am pan kipanding a, zingkim 12am dong, nai 16 sung akizom in siacipsuakding, tui paivetloding cihi.\nHihhang in nawngkaina apiannading pen Klang Valley sung aom 60% bang hiding a, avengkuam in cileng Petaling, Klang, Shah Alam, Gombak, Kuala Langat, Hulu Selangor, Kuala Selangor, Kuala Lumpur cihmunteng ah tui pailoding hi.\nHih Water Treatment Plants te ah kumthum ciangin khatveita hihbangin puahphatna, etcianna Maintenance Service abawlzel uh ahihi.\nTua ahih manin hih hunsungteng tui zatding kholsa in neihkholding thupi dinghi. Athu ala Update akician in na etnop uhleh hih website www.syabas.com.my paninzong ki Check theiding hi.\nHoax News (zuau thuthang):\nZingciang Sunday (Dec 18) ni 10am panin 5pm hunsungteng Malaysia gambup Electric mei siacipding cih thuthang kigensawnsawn khat om a, tuapen Tenaga Nasional Berhad (TNB) te’n thuman hilo, Hoax News hi ci’n genkhia uhhi. Upding hilo hi. Electric meivai tawh kisai akician in na theihnop uhleh amau ii website www.tnb.com.my ah ki encianthei hi.\nRelated: Pasian tung panin theihding sinna (Lessons) ~ TK Lian\nPrevious: Dahna Pulakna : Mangpha Tg. Kam Mun Mang, Kum 15 (Hatlang beh)\nNext: US Congresswomen in US in Syrian Rebels te galvan tawh huhmah hi ci ~ TK Lian


url: =US galkap te vanpuakna Cargo vanleng khat kia in mi 9 si :: ZOMI DAILY\nposted on 3 May 2018 at 10:06 am Lomkholna: News, Sawltak, USA, World\nUS galkap te vanpuakna vanleng “Cargo Plane” khat Wednesday ni in kiasuk in puakkham a, mi 9 in sihlawh cih AFP pan kiza hi. Tua US Military Cargo Plane kici vanleng pen akizatzawh sawtkhin in, alui mahmahta, kepcipding in akipuak laitak akia kici hi.\nTua vanleng pen C-130 “Hercules” Cargo Plane kici a, Puerto Rico Air National Guard panin US gamsung zuanin alengkhia, Georgia, Savannah/Hilton Head International Airport geinai atun ciangin akiasuk ahihi.\nVanleng akiatlian laitakzong Video Record akibawlkha om a, vandawn panin thakhatthu in kiasuk in tuaciangin puakkhamzai a, meikuang kithehkhia ziahziah hi.\nHihvai tawh kisai in Puerto Rico National Guard spokesman Major Paul Dahlen in agenkhiatna ah vanleng sungah akigawm in mi 9 atuang cihi. Tualak ah vanleng nasem Crew Member pen mi 5 hi a, tualo adang Passenger mi 4 zong kihel ahih manin, akigawm in mi 9 atuang cihi.\nTua adang mi 4 tezongpen US galkap te ii innkuanpih tengmah ahihi.\nUS President Donald Trump inzong hihvai tawh kisai in amazat Twitter tungah gelhkhiapah a, U.S. C-130 “Hercules” Cargo Plane akiatvia hongki zasakkhin hi. Atuahsia innkuanpih te ading phawkin, thu ngetsak khawmni ci’n gelhkhia hi.\nVideo: An aging US military cargo plane carrying nine troops was destroyed in a fiery crash on Wednesday (May 2) as it made its final scheduled flight before being mothballed, officials said.\nSpokesman Major Paul Dahlen in agenbehna ah hih atuahsia vanleng pen kum 50 valbang a upakhin cihi. Vanleng zatlui te akikepna “Boneyard” ahi Davis Monthan Air Force Base, 309th Aerospace Maintenance Regeneration Group ah akipuakding in alen laitak in akia cihi.\nHih vanleng akiatma in Georgia ah Maintenance hoihtak aki puahsakkhin hi a, asetsung asiatna omlo “good mechanical condition” cihtawh aki lengkhiasak cihi. Ahi zongin hihbangin tuahsiatna apianna ahangpen hoihtak ki kancianding cihi.\nUS galkapte vanleng “US Military Plane” tezong tunai tuahsiatna tuamtuam kizathei zelzel hi. Nungkhasung inzong Las Vegas ah F-16 galvanleng khat kiasuk in, vanlenghawl Pilot in sihlawh hi.\nMilitary Times te pulakna ah abeisa Fiscal Year 2013 pan 2017 kumte sangin galkap vanleng tuahsiatna pen 40% bang tamzaw hi ci’n genkhia uhhi. Hihbangin tuahsiatna atamna pen 2013 Budget Cuts hang kici a, Training hoihtak kipiazo nawnlo, tuaban ah Aircraft te ki limzatlua, vanzatte luiluata cihte hangin tuahsiatna atam kici hi. Sawltak #zomidaily\nPrevious: India gamsung ah mopawi bawllaitak mopa thautawh kikaplum\nNext: Nisa thuakleh avun kokkhia in si aluang ahehpihhuai mahmah numeino\nChristian Hymn te’ tangthu: Nong deihna mun peuh-ah paining


url: =Classification: V - Naval Science / Language: Korean / Specific location: Van Pelt - East Asia Collection - Franklin Search Results\nKorea--History, Military--To 9351\nYou searched for: Classification V - Naval Science Remove constraint Classification: V - Naval Science Language Korean Remove constraint Language: Korean Specific location Van Pelt - East Asia Collection Remove constraint Specific location: Van Pelt - East Asia Collection\n1. Husamguk sidae sugun hwaltongsa = A history of naval activities during the later Three Kingdoms / 후삼국 시대 수군 활동사 = A history of naval activities during the later Three Kingdoms\nSin, Sŏng-jae, author.\nSŏul-si : Hyean, 2016.\n2. Sok Han'guk sŏnbaksa yŏn'gu / 續 韓國 船舶史 硏究


url: =Happy (26th) Anniversary Rev. Fr. Peter Thawng Mung\nTuni- Rev. Fr. Peter Thawng Mung ii Siampi suahzawh kum (26) a cin ni hi. Kum (26) sung tawntung cidam lungnuam a Siangtho Missa Biakpiakna leh Sacramentu tuam tuam te a mah tung tawnin eite tungah a hongpia khia ih Biak Topa Pasian tungah lungdam ih koh kawmin ama aa dingin thu ngetsak ciat ni.\n#Anniversary #Blessing #Grace #Priest #RVA